Lulevi 17 ACO85 - Rwot owaco bot Moses ni, “Wac bot - Bible Search\nLulevi 16 Lulevi 18\nKa tyero gitum myero obed acel keken\n1Rwot owaco bot Moses ni, 2“Wac bot Aron ki awobene ki bot jo Icrael ducu ni, Man aye gin ma Rwot ociko. 3Ka dano mo me ot pa Icrael oneko twon nyo lat in romo nyo dyel ki i dye gony, nyo ka oneko woko ki i ne gony, 4kun pe okelo i doggola kema me rwatte me tyerone obed mot pa Rwot i nyim kema pa Rwot, ci gibikwano alii me remo i wi dano meno, Pi oyo remo, waŋ dano meno birwenyo woko ki i kin lutugi. 5Man giciko wek jo Icrael gukel gitumgi ma gibedo ka nekogi i dye bar; gikelgi bo! Rwot, bot ajwaka, i doggola kema me rwatte, ginekgi me bedo gityer lakwecwiny bot Rwot. 6Ajwaka bikiro remone i wi keno tyer pa Rwot i doggola kema me rwatte, biwaŋo dwolo obed gin ma ŋwece kur me yomo cwiny Rwot. 7Pe doŋ gibitumo gitumgi bot jogi ma calo nyogi oyima ma gitye ka worogi ki tim kwele kwele. Man bibedo cik botgi matwal wa i kare pa likwayogi ducu.\n8“Ci ibiwaco ki gin ni, Dano mo me ot pa Icrael, nyo ki i kin lubedo ma bedo i kingi, ma otyero gitum awaŋa, nyo gitum mo 9ma pe okelo i doggola kema me rwatte pi tumo bot Rwot, dano meno waŋe birwenyo woko ki i kin lutugi.\nPe gicam remo\n10-“Ka dano mo me ot pa Icrael, nyo ki i kin lubedo ma bedo i kingi, ocamo remo mo, abiketo waŋa i kom dano meno ma ocamo remo-ni, dok abimiyo waŋe rwenyo woko ki i kin lutugi. 11-Pien kwo pa riŋo tye i Temo; an doŋ atyeko miyone botwu i wi keno tyer pi kwanyo bal ki i kom tipowu pien remo aye gin ma kwanyo bal, pi kwo ma tye iye-ni. 12En mumiyo awaco bot jo Icrael ni, Dano mo i kinwu pe ocam remo. 13Dano mo bene ki i kin jo Icrael, nyo ki i kin lubedo ma bedo i kingi, ma omako lee nyo winyo mo ma gicamo, ka en owoto ka dwar, bionyo remone woko piny i ŋom, ci umo woko ki lobo.\n14“Pien kwo pa lee-gu ducu en aye remone; mumiyo awaco ki jo Icrael ni Pe wucam remo pa gin mo, pien kwo pa gin makwo ducu en remone; ŋat ma ocamo wane birwenyo woko. 15Dok ka dano mo ocamo geŋ ma oto kene, nyo lee ma ŋuu omwodo, kadi anywalli me lobo, kadi labedo, bilwoko boŋŋine, lwoko kome ki pii, ci bedo keni nio wa otyeno, ka doŋ bedo ma olony. 16Ento ka pe olwoko boŋŋine, nyo pe olwoko kome, ci bal bidok i wiye.”


Yocwa 6 ACO85 - I kare meno onoŋo Jeriko gicego woko - Bible Search\nYocwa 5 Yocwa 7\nJo Icrael gumako Jeriko\n1I kare meno onoŋo Jeriko gicego woko matek twatwal pi lworo jo Icrael; dano mo pe kato woko, ki dano mo pe donyo i iye. 2Rwot owaco bot Yocwa ni, “Nen, doŋ atyeko miyo Jeriko i ciŋi kacel ki kabakane ki twoni oteka lwennye. 3Wubiwot wurumo gaŋ; lulweny ducu gibiwot kun girumo gaŋ tyen acel. Wubitiyo kit meno tyeko nino abicel, 4kun ajwagi abiro bimako obute me tuŋ romi gitelo kwede nyim canduk me gicikke, I nino me abirone wubiwot wurumo gaŋ tyen abiro kun ajwagi gikuto obute. 5Ka doŋ gikuto tuŋ nyogi romi, ka doŋ wuwinyo dwan obute maloŋo-ni, ci lwak ducu gibidaŋŋe ki dwangi maloŋo mapek; cel gogo me gaŋ bimuk, poto woko piny ducu, ci lwak gibicorre gicito iye kun dano acel acel kemo nyime atir.” 6Ci Yocwa wod pa Nun olwoŋo ajwagi, owaco botgi ni, “Wutiŋ canduk me gicikke. Ajwagi abiro gumak obute tuŋ nyogi romi gutel kwede nyim canduk pa Rwot.” 7Ka dok owaco ki lwak ni, “Wuwot anyim, wuwot wurum gaŋ, wumi jo ma guruko jami lwenygi gukat wa i nyim canduk pa Rwot.”\n8Kit ma Yocwa ociko ki lwak-ki, ajwagi abiro gumako obute tuŋ nyogi romi abiro ci gutelo kwede nyim Rwot kun gicito anyim kacel ki canduk me gicikke pa Rwot ma lubo korgi. 9Lumony gutelo nyim ajwagi ma gikuto obute-ni, ci lugwok ŋec gulubo kor canduk, kun obute gikuto gimedde kwede ameda. 10Ento Yocwa ociko lumony ni, “Pe wubidaŋŋe ki woo, kadi wa dwanwu pe biwinnye, wa lok mo pe bia ki i dogwu, o kwede wa i nino ma abicikowu ni doŋ wudaŋŋe ki woo; ka doŋ wubidaŋŋe.” 11Kit meno Yocwa omiyo canduk pa Rwot ocako wot me rumo gaŋ, kun rumo tyen acel keken. Lacen gudok i gony, gubuto kunnu.\n12Yocwa dok oa malo odiko con, ki ajwagi bene gucako tiŋo canduk pa Rwot. 13Ajwagi abiro gumako obute tuŋ nyogi romi abiro gukato kwede i nyim canduk pa Rwot, kun gimedde ki kuto obute nakanaka. Lumony gutelo nyimgi, ki lugwok ŋec gulubo kor canduk, kun ajwagi gikuto obute nakanaka. 14I nino me aryone guwoto gurumo gaŋ tyen acel ci gudok i gony, Gubedo ka rumo gaŋi kit meno otyeko nino abicel.\n15I kom nino me abirone gua malo kwarpiny, guwoto gurumo gaŋ kit ma yam ca tyen abiro; i nino meno keken aye gurumo iye gaŋ tyen abiro. 16I kom tyen me abirone en aye ajwagi gucako kuto iye obute, ka Yocwa owaco bot lumony ni, “Wudaŋŋe, wuwo, pien Rwot doŋ omiyo gaŋ man botwu. 17Ento gaŋ man ki gin ducu ma tye iye gibidyerogi bot Rwot ci gibijwero woko ducu. Rakab ma lakwele-ni keken, ki jo ducu ma gitye i ode, aye gibidoŋ makwo, pien en yam okano lurot-piny ma wacwalo kunnu. 18Ento wun aye wugwokke kekenwu i kom gin ducu ma gidyero me ajwera woko, pe dok wukwany gin mo ki i kom gin ma wudyero-ni, miyo gony pa jo Icrael doko me ajwera woko ducu, ci kelo ayela i kome. 19Ento ryal ki jabu ducu ki jami me mola-gu ki me nyonyo gu, gin ducu jami maleŋ pa Rwot; gibiterogi i ot kano lim pa Rwot.”\n20-Kit meno lumony gudaŋŋe ki woo ki ajwagi gukuto tum obute, Tekki lumony guwinyo dwan obute ci gutugi daŋŋe ki woo matek, ci cel me gaŋ omuk opoto woko piny ducu, ka doŋ lumony gudonyo i gaŋ kun dano acel acel woto tiko nyime atir, gumako gaŋ woko. 21Gujwero co wa ki mon, litino ki ludoŋo ducu, ki dyaŋi ki romi ki kana-gu; gin ducu gutum woko kun gineko ki pala lucwan.\n22Ci Yocwa owaco bot jo aryo ma yam guroto lobo ni, “Wucit i ot pa dako ma lakwele-ni, wukele woko ki jone ducu, kit ma yam wukwoŋo boteni.” 23Kit meno awobe ma yam guroto lobo gudonyo i ot, gukelo Rakab woko kacel ki wonne ki minne ki omegine ki jone ducu. Gutero ludoggolane ducu, guketogi woko i ŋe gony pa jo Icrael. 24Lacen lumony guwaŋo gaŋ woko ki mac, ki gin ducu ma tye iye; ento guweko ryal ki jabu ki jami me mola ki me nyonyo-gu, guketogi i ot ma gikano iye lim pa Rwot. 25-Ento Rakab ma lakwele-ni ki jo me ot pa wonne kacel ki jone ducu, Yocwa owekogi makwo. Gibedo i kin jo Icrael nio wa onyoo, pien Rakab yam okano lukwena ma Yocwa onoŋo ocwalogi ka roto Jeriko.\n26-I kare meno Yocwa omiyo dano gukwoŋo kwoŋ i nyim Rwot kun wacci,\n“Cen opot i kom dano ma bitiŋŋe pi gero gaŋ man me Jeriko doki.\nLatin kayone bito, ci gibiketo gutine i wiye;\nwode ma cogone bito, ci gibicibo dog gaŋ i wiye.”\n27Kit meno Rwot obedo ki Yocwa, omiyo nyiŋe oywek oromo lobo ducu.


1 Jo Korint 12 ACO85 - Utmegina, amito wuniaŋ lok i kom - Bible Search\n1 Jo Korint 11 1 Jo Korint 13\n1 Jo Korint 12\nMot mogo ma Cwiny Maleŋ miyo\n1Utmegina, amito wuniaŋ lok i kom mot ma Cwiny Maleŋ miyo. 2Wuŋeyo ni i kare ma yam onoŋo pud pe wuŋeyo Lubaŋa, noŋo wurwenyo woko ata ka woro cal jogi ma pe loko, ka ma giterowu iye ducu-ni. 3Pi meno amito wuniaŋ ni, pe tye ŋat mo ma Cwiny pa Lubaŋa telo ma wacci, “Yecu giceno;” dok bene pe tye ŋat mo ma twero wacci, “Yecu aye Rwot,” ento Cwiny Maleŋ keken ma twero miye eloko.\n4-Mot tye ma kitgi patpat, ento Cwiny tye acel. 5Tic ma gitiyo pi Rwot bene tye ma kitgi patpat, ento Rwot tye acel. 6Tek pa Lubaŋa tiyo i yo mapatpat, ento Lubaŋa acel-lu aye ma tiyo i yo ducu ki pi jo ducu. 7Dano acel acel gimiyo bote lanyut me Cwiny ma konyo lwak. 8Cwiny Maleŋ miyo bot dano acel kwena me ryeko; en Cwiny acel-lu bene miyo bot dano mukene kwena me ŋec. 9En Cwiny acel-lu miyo niye bot ŋat mukene, ki bot dano mukene en Cwiny acel-lu miyo mot me caŋo two i kom dano. 10Bot ŋat mukene en miyo mot me tiyo taŋo, bot ŋat mukene mot me tito lok pa Lubaŋa, bot ŋat mukene miyo ryeko me poko kin cwiny mapatpat, bot ŋat mukene miyo dumo leb mapatpat, bot ŋat mukene miyo ryeko me gonyo leb mapatpat. 11Ento Cwiny acel-lu aye ma tiyo tic i mot magi ducu; en poko mot mapatpat bot dano acel acel kit macalo en mito.\nKom acel tye ki dul mapol\n12-Pien Kricito calo kom acel ma tye iye dul mapol; ento noŋo pud tye kom acel, kadi bed gitye dul mapol. 13Pien wan ducu, Lujudaya ki jo Grik, opii ki jo ma gilone kengi, gibatijawa wadoko kom acel i Cwiny acel-lu pa Lubaŋa, wan ducu wamato en Cwiny acel-lu.\n14Pien kom dano pe tye iye dul acel keken, ento tye iye dul mapol. 15Ka kono tyen wacci, “Pien an pe a ciŋ, an pe a dul kom,” meno pe geŋe bedo dul kom. 16Ka kono it wacci, “Pien an pe a waŋ, an pe a dul kom,” meno pe geŋe bedo dul kom. 17Ka kono kom ducu obedo waŋ, kono giwinyo lok ki ŋo? Dok kono kom ducu obedo it, kono giŋweyo ki ŋo? 18Ento kit ma tye kwede-ni, Lubaŋa oketo dul mapatpat i kom, dul acel acel kit macalo en mito. 19Ka kono gin ducu gubedo dul acel, kom kono obedo kwene? 20Kit macalo tye-ni, tye dul mapol, ento kom tye acel. 21Waŋ pe twero waco ki ciŋ ni, “An pe amiti.” Wic pe twero waco ki tyen ni, “An gira pe amitowu.” 22Ma kaka meno, dul kom maca ma gitamo ni goro mitte twatwal, 23dok bene dul maca me kom ma gitamo ni deyogi pe, dul magi aye girukogi ki deyo makato, ki dul komwa ma nen marac warukogi ki ruk ma nen maber makato,, 24ma kun dul komwa ducu ginen maber ma pe dok gimito gin mo. Lubaŋa oketo dul mapol me kom kun ribogi kacel, kun miyo deyo madwoŋ makato bot dul ma deyogi nok, 25wek apokapoka mo obed pe i kom, ento omi dul acel acel opar pi dul wadgi. 26Ka dul mo acel tye ki arem, ci dul kom mukenegu bene rem kacel kwede; ka gipako dul acel, dul mukene-gu bene ducu ribbe kwede ki yomcwiny.\n27Kombeddi doŋ wun kom Kricito, dano acel acel obedo dul kom Kricito. 28-Ento Lubaŋa oketo jo magi i lwak muye Kricito; mukwoŋo lukwena, me aryone lutit lok pa Lubaŋa, me adekke lupwony, ki dok jo ma tiyo tic me taŋo; ki jo ma lubo gin jo ma gimiyo botgi mot me caŋo two ki i kom dano, jo ma tiyo tic me kony, jo ma romo loyo tic, ki jo ma gidumo leb mapatpat. 29Jo ducu gin lukwena? Jo ducu gitye ki mot me tito lok pa Lubaŋa? 30Jo ducu tye ki mot me caŋo dano? Jo ducu gidumo leb mapatpat? Jo ducu gin lugony leb? 31Wuket cwinywu i noŋo mot ma pigi dito.


“Wugwokke Wek Ngat Mo Pe Ongakwu Woko”!—Jo Kolocai 2:8 | Wi Lubele me Anyama\nPWONY ME ANYAMA ME 23\n“Wugwokke wek ngat mo pe ongakwu woko ki tam me ryeko nyo me bwola mo ma tere pe, kun wulubo kit pa kwaro.”—KOL. 2:8.\nWER 96 Buk pa Lubanga—Obedo Lonyo\n1. Ma lubbe ki Jo Kolocai 2:4, 8, Catan temo bwolowa nining wek walub tamme?\nCATAN mito ni wajuk maro Jehovah. Me cobo mitine man, en temme me loko kit ma watamo kwede wek watam calo en. En temo bitowa nyo bwolowa me lubbe kun tiyo ki mitiwa.—Kwan Jo Kolocai 2:4, 8.\n2-3. (a) Pingo myero waket cwinywa i kom lok me ciko dano ma kicoyo i Jo Kolocai 2:8? (b) Ngo ma wabinyamo i pwony man?\n2 Tika wan bene Catan twero bwolowa? Ada, twere! Wi opo ni, Lakwena Paulo pe ocoyo tira ma i Jo Kolocai 2:8 bot jo ma pe gingeyo Lubanga. En ocoyo bot Lukricitayo ma kiwirogi ki cwiny maleng. (Kol. 1:2, 5) Lukricitayo magi onongo kitwero bwologi, dong wan bene i kare-ni kitwero bwolowa oyotoyot ma loyo. (1 Kor. 10:12) Pingo? Pien dong kibolo Catan woko piny i lobo, dok en oketo cwinye i kom bwolo lutic pa Lubanga ma lugen. (Yabo 12:9, 12, 17) Medo i kom meno, watye ka kwo i kare ma jo maraco ki jo ma lugoba gitye ka medde “ki bedo marac makato kare.”—2 Tem. 3:1, 13.\n3 I pwony man, wabinyamo kit ma Catan tiyo kwede ki ‘bwola ma tere pe’ i tutene me dwoyo tamwa. Wabineno bene diro nyo “roro” adek pa Catan. (Ep. 6:11) Ka dong, i pwony ma lubo man, wabinyamo kit ma waromo jwayo kwede adwogi marac ma roro pa Catan okelo i tamwa. Ento mukwongo, kong wanyamu kit ma Catan obwolo kwede Luicrael i kare ma gudonyo i Lobo ma Kiciko Pire ci wanen pwony ma wanongo ki iye.\nCATAN OBITO JO ICRAEL ME WORO JOGI\n4-6. Ma lubbe ki Nwoyo Cik 11:10-15, yo me pur manyen ango ma onongo mitte ni jo Icrael gupwony i kare ma gudonyo i Lobo ma Kiciko Pire?\n4 Catan otiyo ki diro me bito jo Icrael wek guwor lubange me goba. En otimo man nining? En onongo ngeyo ni gimito cam, dong otiyo ki mitigi man me bitogi. I kare ma jo Icrael gudonyo i Lobo ma Kiciko Pire-ni, onongo mitte ni gulok yo me pur ma gungiyo kwede. I kare ma gitye i Ejipt, jo Icrael onongo gitwomo pii ki i Kulu Nail ci gionyo i potigi. Ento, i Lobo ma Kiciko Pire-ni onongo kulu mo madit calo Nail pe tye, dong wek gupur cam onongo gijenge i kom kot ki toyo. (Kwan Nwoyo Cik 11:10-15; Ic. 18:4, 5) Pi meno, onongo mitte ni jo Icrael gupwony diro me pur manyen. Meno onongo pe bibedo yot pien pol pa dano ma gingeyo pur onongo guto woko i tim.\nCatan oloko tam pa lupur me Icrael nining? (Nen paragraf 4-6) *\n5 Jehovah otito bot jone ni kwogi onongo dong olokke woko. Ci en omiyogi cik man, ma i acakkine pe twero nen calo kubbe ki pur: “Wugwokke wek pe gibwolwu, miyo wulokke: wubarre woko, wutiyo bot lwak lubanga mukene, wuworogi bene.” (Nwo. 11:16, 17) Pingo Jehovah ociko jone i kom woro lubange me goba i kare ma en onongo tye ka lok i kom pwonyo diro me pur manyen?\n6 Jehovah oniang ni Luicrael gibibedo ki miti me pwonyo diro me pur manyen ki bot lurok ma gurumogi ma pe giworo Jehovah. Ngene kene ni, lurok magi onongo gitye ki ngec i kom pur i kabedo meno ma loyo Luicrael, dok jo pa Lubanga onongo gitwero pwonyo jami mapol ki botgi, ento onongo bene kitwero bitogi. Tam pa lupur me lobo Kanaan onongo orubbe ki timgi me woro jok Baal. Onongo giye ni Baal obedo rwod polo dok lami kot. Jehovah onongo pe mito ni kibwol jone ki niye gobagoba magi. Ento, Luicrael guyero me woro jok Baal teretere. (Wel 25:3, 5; Lungol. 2:13; 1 Luker 18:18) Kong dong wanen yo ma Catan otiyo kwede me bwolo jo Icrael.\nJAMI ADEK MA CATAN OTIYO KWEDE ME BWOLO LUICRAEL\n7. I yo ango ma kitemo kwede niye pa jo Icrael i kare ma gudonyo i Lobo ma Kiciko Pire-ni?\n7 Me acel, Catan otiyo ki miti ma pe rac ma dano tye kwede me neno ka kot cwer i potigi. Kot onongo cwer manok adada i Lobo ma Kiciko Pire cakke i agikki me dwe me Angwen me o wa i dwe me Abongwen mwaka ki mwaka. Wek Luicrael gubed kwo dok camgi ocek mabup, onongo gijenge i kom kot ma cwer nicakke i dwe me Apar. Catan obwolo Luicrael me tamo ni wek kwogi obed maber, myero gudony i kwer pa lurok ma gurumogi. Rok magi onongo giye ni tim mogo ma kubbe ki worogi mitte wek lubangegi gukel kot. Jo ma gipe ki niye i kom Jehovah onongo gitamo ni man aye yo acel keken me gengo oro ma rii mukato kare woko, pi meno onongo gitimo tim mogo me woro jok Baal.\n8. Diro me aryo mene ma Catan otiyo kwede? Tit kong.\n8 Diro me aryone ma Catan otiyo kwede ene: En oweko tim me tarwang nen calo gin maber. Rok ma pe gingeyo Jehovah onongo giworo lubangegi ki timo tim me tarwang malik. Woro man onongo kwako tim me malaya ma co ki mon weng gitimo wa i ot me woro lubangegi. Buto i kin co ki co, mon ki mon kacel ki tim tarwang mukene mapol onongo pe obedo tim ma kicwako acwaka keken ento odoko jami ma jwi! (Nwo. 23:17, 18; 1 Luker 14:24) Lurok onongo gitamo ni tim me kipyeda meno tugo cwiny lubangegi ci giweko lobo ceko cam madwong. Tim tarwang pa lurok magi oywayo cwiny Luicrael mapol dok pi man guyero me woro lubange me goba. I ada, Catan onongo dong obwologi woko.\n9. Ma lubbe ki Kocea 2:16, 17, i yo ma nining ma Catan oumo kwede wang Luicrael wek pe gunen apokapoka i kin Jehovah ki Baal?\n9 Diro me adek ma Catan otiyo kwede ene: En oumo wang Luicrael wek pe gunen apokapoka i kin Jehovah ki Baal. I kare pa lanebi Jeremia, Jehovah owaco ni lunebi ma lugoba guweko wi Jone owil woko i kom Nyinge ‘pi woro jok Baal.’ (Jer. 23:27) Jo pa Lubanga nen calo gucako tic ki nying Baal ma tyen lokke ni “Rwoda” nyo “Ladit” me ka tic ki nying Jehovah. Man oweko odoko tek pi Luicrael me neno apokapoka i kin Jehovah ki Baal, ci odoko yot botgi me rubo woro ma kimiyo bot Baal ki woro pa Jehovah.—Kwan Kocea 2:16, 17.\nDIRO MA CATAN TIYO KWEDE I KARE-NI\n10. Diro ango ma Catan tiyo kwede i kare-ni?\n10 Catan tiyo ki diro acel-lu i kare-ni. En bwolo dano kun tiyo ki mitigi ma pe rac, weko tim tarwang nen calo gin maber, dok umo wang dano weko pe gineno apokapoka i kin Jehovah ki lubange mukene. Kong wacaku ki neno dirone me adek-ki.\n11. Gin ango ma Catan otimo me umo wang dano wek pe gunen apokapoka i kin Jehovah ki lubange mukene-ni?\n11 Catan umo wang dano weko pe gineno apokapoka i kin Jehovah ki lubange mukene-ni. I nge to pa lukwena pa Yecu, jo mogo ma gungak gucako pwonyo pwony goba. (Tic 20:29, 30; 2 Tec. 2:3) Jo mungak magi gucako umo wang dano wek pe guniang i kom Lubanga me ada. Me labolle, gin gujuko tic ki nying Jehovah i Baibul ma meggi dok gucako tic ki nying dog tic calo “Rwot.” Kwanyo nying Jehovah ki dok leyo kakare ki “Rwot,” weko bedo tek bot lukwan Baibul me neno kit ma Jehovah pat kwede ki rwodi mukene-ni ma kiloko i komgi i Baibul. (1 Kor. 8:5) Gutiyo ki nying dog tic me “Rwot,” pi Jehovah kacel ki Yecu, ma man oweko odoko tek pi dano me niang ni Jehovah pat ki Yecu dok dog ticgi bene pat. (Jon 17:3) Anywenanywena man okelo pwony me Triniti nyo ni Lubanga tye adek i kom acel—man pwony goba ma pe tye i Lok pa Lubanga. Macalo adwogine, jo mapol gitamo ni pe twere me niang i kom Lubanga. Man pud dong obedo goba madit ya!—Tic 17:27.\nCatan dong otiyo ki dini goba me cwako tim me tarwang nining? (Nen paragraf 12) *\n12. Gin ango ma dini goba onyayo, dok man okelo adwogi ango, kit ma kitito kwede i Jo Roma 1:28-31?\n12 Catan weko tim me tarwang nen calo gin maber. I kare pa jo Icrael macon, Catan otiyo ki dini goba me nyayo tim me tarwang. I kare-ni, en tye ka timo gin marom. Dini goba cwako tim tarwang dok weko nen calo gin ma pe rac. Macalo adwogine, jo mapol ma giwaco ni gitiyo pi Lubanga guweko lubo rwom me kit ma atir pa Lubanga. Lakwena Paulo otito adwogine i waragane bot jo Roma. (Kwan Jo Roma 1:28-31.) I kin “gin ma pe myero” tye iye kwai tim me buto ducu ma pe opore, kadiwa buto i kin co ki co nyo mon ki mon. (Rom. 1:24-27, 32; Yabo 2:20) Pire tek adada piwa me moko i pwony ma atir ma tye i Baibul!\n13. Diro mukene ango ma Catan tiyo kwede?\n13 Catan weko watiyo ki mitiwa ma pe rac i yo marac. Wan ducu watye ki miti me miyo jami ma mitte me konyo jo me odiwa, dok wamito ni wapwony diro me tic ma twero konyowa me timo man. (1 Tem. 5:8) Pol kare, watwero nongo diro magi ka waketo cwinywa i kwan ma wanongo i cukul. Ento omyero wagwokke. I lobe mapol, lutino kwan pe gipwonyo diro me tic keken i cukul, ento gipwonyo bene ryeko me lobo man. Kipwonyo lutino kwan me bedo ki akalakala i kom tye pa Lubanga ki me cayo lok me Baibul. Lutino kwan kiwacigi ni jo maryek ducu giye ni kwo ocakke pire kene. (Rom. 1:21-23) Pwony ma kit meno pe rwatte ki “ryeko pa Lubanga.”—1 Kor. 1:19-21; 3:18-20.\n14. Ryeko pa dano nyako kit macalo mene?\n14 Ryeko pa dano pe rwatte ki rwom me kit ma atir pa Jehovah. Weko pe wanyako nyig ma nyak pi cwiny maleng pa Lubanga, me ka meno, weko watiyo “tic me kit pa dano.” (Gal. 5:19-23) Dongo cwiny me awaka, dok adwogine tye ni dano gicako “maro komgi kengi.” (2 Tem. 3:2-4) Kit magi tye olungtuke me cwiny me mwolo ma Lubanga mito ni luticce gudong. (2 Cam. 22:28) Lukricitayo mogo ma gukwano i rwom ma lamal guweko ryeko pa dano aye ocako doro tamgi me ka lubo tam pa Lubanga. Kong wanenu labol acel ma nyuto kit ma meno twero timme kwede.\nRyeko me lobo-ni twero nyweno tamwa woko nining? (Nen paragraf 14-16) *\n15-16. Ngo ma wapwonyo ki i gin mutimme i kom laminwa mo?\n15 Laminwa mo ma dong otero mwaki makato 15 i tic pi kare malac owaco ni: “Macalo ngat ma onongo batija, onongo awinyo dok akwano lok i kom rac pa kwan i rwom ma lamal, ento acayo tira meno woko. Atamo ni tira meno pe guda.” Ariya ango ma en owok ki iye macalo adwogine? En oye ni: “Atiyo ki kero kacel ki cawa madwong me kwan ma oweko onongo dong ape wa ki cawa me lega bot Jehovah kit ma yam atimo con, aol matek ma pe atwero nywako lok me Baibul ki jo mukene, ki dok bene onongo aol ma pe atwero yubbe maber pi cokke. Ki pwoc madit, aniang ni ka amedde ki kwan i rwom ma lamal ci obibalo watta ki Jehovah woko, aniang ni omyero ajuk woko, ci atimo kit meno.”\n16 Kwan i rwom mamalo ogudo tam pa lamego man nining? En ogamo ni: “Lewic maka me ye ni kwan i rwom ma lamal ma ayero opwonya me keto cwinya i kom bal pa jo mukene, tutwalle pa omege ki lumege, ki me keto gingi ni omyero gutim jami ma pe gitwero, kun bene oweko pe abedo ki wat macok kwedgi. Otera kare malac me juko tam i yo ma kit meno. Gin mutimme i koma i kare meno onyuta rac pa cayo tira ma Wonwa me polo miyowa kun wok ki i dulle. Jehovah onongo ngeya maber loyo kit ma an angene kwede kekena. Kono onongo awiny lokke!”\n17. (a) Myero wamok tamwa me timo gin ango? (b) Gin ango ma wabinyamo i pwony ma lubo man?\n17 Mok tammi me cung matek wek “tam me ryeko nyo me bwola mo ma tere pe” me lobo-ni pe obwoli. Medde ki gwokke i kom diro pa Catan. (1 Kor. 3:18; 2 Kor. 2:11) Pe iye ni Catan oum wangi wek wi owil woko i kom ngat ma Jehovah obedo ki woro ma en mito. Lub rwom me kit matir pa Jehovah i kwoni. Dok pe iwek Catan obwoli me cayo tira pa Jehovah. Ento ngo ma myero itim ka iniang ni tam me lobo-ni dong odonyo woko i kwoni? Pwony ma lubo man binyuto kit ma Lok pa Lubanga twero konyowa me turo tam ki kit mogo ma omoko matek calo “cel gogo.”—2 Kor. 10:4, 5.\nDIRO ANGO MA CATAN TIYO KWEDE ME. . .\numo wang dano wek pe ginen apokapoka i kin Jehovah ki lubange mukene?\nweko ni tim me tarwang onen calo gin maber?\nbwolowa wek wati ki mitiwa ma pe rac i yo marac?\nWER 49 Wek Cwiny Jehovah Obed Yom\n^ para. 5 Catan obedo ladiro i bwolo dano. En dong obwolo jo mapol wek gutam ni gitye agonya kun i adane nongo en aye tye ka loyogi. Pwony man binyamo diro mapol ma Catan tiyo kwede me bwolo dano.\n^ para. 48 LOK I KOM CAL: Luicrael ma gimaro ribbe ki jo Kanaan kitye ka bitogi me woro Baal ki timo tim tarwang.\n^ para. 51 LOK I KOM CAL:Sign post pa kanica mo ma jolo co ma gibuto ki co ki mon ma gibuto ki mon wadgi.\n^ para. 53 LOK I KOM CAL: Laminwa mo matidi ocako kwan i univaciti. En kacel ki lutino kwan luwote dong lapwonygi oloko tamgi woko ni cayan ki tet manyen aye twero cobo peko pa dano ducu. Lacen ma en tye i Ot me Ker, cwinye pe i pwony ma kitye ka miyone ento keto cwinye i kom bal pa omege ki lumege keken.


Jeremia 23 ACO85 - “Can i wi lukwat ma gineko dok ma - Bible Search\nDwogo cen pa jo Icrael ma gudoŋ\n1“Can i wi lukwat ma gineko dok ma gikeyo romi ki i oletta!” Man Rwot ma owaco. 2Mumiyo an Rwot, Lubaŋa pa Icrael, awaco lok kuman ma okemo lukwat ma gigwoko romina ni, “Wun doŋ wukeyo romina woko, ci wuryemogi gucito woko, ento pe wubedo ka gwokogi wacel. Pi meno abiketo cwinya me keto can i komwu pi gin marac ma wutimo, man Rwot ma owaco. 3Lacen abicoko romina ma gudoŋ woko liweŋ ki i lobo ducu ka ma yam aryemogi gucito iye, abidwokogi cen kany aketogi i dwolgi, ci gibinywal ginya matek. 4Abiketo lukwat ma bigwokogi, man miyo doŋ pe gibibedo ki lworo mo, dok cwinygi bene pe biballe, ki mo ma birwenyo bene bedo peke, man Rwot ma owaco.\n5-“Nen, kare tye ka bino, man Rwot ma owaco, ma abiketo iye lakwaro Daudi kikome me bedo kabaka. En bibedo jaŋ yat ma bilot ki k it ma atir, ma biloyo loc ki ryeko, dok bitiyo gin ma tye atir dok kakare i lobo man. 6I kare ma onoŋo en tye kabaka, jo Juda gibibedo mot laboŋo lworo mo, ki jo Icrael bene doŋ gibibedo ki kuc. Gibilwoŋo kabaka meno ki nyiŋ ni, ‘Rwot aye ma miyowa kit ma atir.’\n7“Pi meno wunen, kare tye ka bino, man Rwot ma owaco, ma pe dok ŋat mo biwaco ni, ‘Macalo Rwot tye makwo-ni, ma en aye okwanyo waŋ jo Icrael okelowa woko ki i lobo Ejipt,’ 8ento wubiwacci, ‘Macalo Rwot tye kwo-ni, ma okelo jo Icrael woko ki i lobo ma yo tuŋ acam, dok ki i lobo ducu ka ma yam en oryemogi gucito iye.’ Pien abikwanyogi adwokogi cen i lobogi kikome ma yam amiyo bot kwarogi.”\nLok ma Jeremia otito i kom lunebi ma lugoba\n9Jeremia otito lok ma okemo lunebi,\n“Cwinya oballe woko omiyo koma ducu tye ka myel amyela.\nMan otimme pi Rwot,\nkun bene lubo lok mere maleŋ;\natye doŋ calo dano mumer ki koŋo,\ndano ma omato koŋo vino madwoŋ.\n10Pien lobo doŋ opoŋ ki lutim abor keken;\ngibedo ki kit kwo marac dok bene gitiyo ki tekogi i yo marac.\nLobo tye ka kumo pien Rwot doŋ oceno woko,\nki olet-gu bene doŋ gutwo woko.” 11Rwot owacci,\n“Lunebi kacel ki ajwagi pe giworo Lubaŋa;\nanonogi ma gitye ka timo gin marac i ot pa Lubaŋa kikome.\n12Pi meno yo ma gilubo, yone bibedo pwot dok col;\nabimiyo giyokke ci gipoto.\nAbimiyo gin marac poto i komgi;\nkare me keto can i komgi tye ka bino,\n13Doŋ atyeko neno bal pa lunebi me Camaria:\ngubedo ka tito lok i nyiŋ Baal,\nci gutelo jona jo Icrael,\ngumiyo guŋak gubwota woko.\n14-Ento aneno lunebi ma i Jerucalem dok gitimo gin ma kelo lworo mukato kare:\ngitimo abor dok giloko lok goba;\ngikonyo lutim gin marac medde ki timo gin marac,\nwek ŋat mo pe olokke owek timo bal.\nGin ducu gudoko calo Codom ki tuŋ bota,\nma girac adada calo jo Gomora.”\n15Mumiyo Rwot me mony owaco lok ma kemo lunebi kuman ni,\n“Nen, abimiyo gimato yat roka,\nabimiyo bene gimato pii ma giketo iye kwir;\npien gunyayo kit me woro jogi gumiyo oromo i lobo woko ducu.”\n16Rwot me mony owaco kuman bot jo Jerucalem ni, “Pe wuwiny lok ma lunebi gitito, pien gitye ka pi ko gen mogo me gobagoba ma pe konyo i iwu. Gitito botwu ginanyuta mogo ma gin gutamo atama ki wigi, ento noŋo pe gin ma an Rwot aloko. 17Giwaco lok teretere bot jo ma gicayo lok pa Rwot ni, ‘Wubibedo maber laboŋo ayela mo’; gitito bene bot jo ma cwinygi nwaŋ ma gitiyo gigi gin ma igi mito ni, ‘Can mo pe bipoto i komwu wacel.’ ”\n18Aŋa i kingi mono ma doŋ ocuŋ i cokke pa Rwot,\nma gunene dok ma guwinyo lokke?\nAŋa i kingi ma owinyo lokke ci olubo?\n19Nen, akemo pa Rwot okatti ocito woko calo yamo kot,\ncalo yamo lapiru mager;\nbimwoc woko i wi lutim maraco.\n20Kiniga pa Rwot pe bigik\nnio waŋ ma Rwot otiyo dok ocobo gin ma en oketo i tamme.\nI nino ma pud tye anyim wubiniaŋ iye maber adada.\n21“An gira onoŋo pe aoro lunebi magi,\nento gin guriŋo ariŋa oyotoyot.\nPe aloko botgi bene lok mo, ento gubedo ka tito loko\n22Ka nene gucuŋ i cokkena, kono gutito lokka bot jona,\nkono guloko jona ki i kit kwo marac ma onoŋo gitye iye-ni,\nkono gulokke guweko timo gin marac.”\n23Rwot owacci, “An mono Lubaŋa ma atye ka macok keken, pe atye ka mabor? 24Dano mo twero kanne woko i kabedo mo ma tye i muŋ ma pe atwero nene? man Rwot ma owaco. Pe an aye ma apoŋo polo ki lobo? man Rwot ma owaco. 25Doŋ atyeko winyo lok ma lunebi guwaco ma gitito lok goba ki nyina, kun giwacci, ‘Aleko lek, aleko lek!’ 26Lunebi magi gibikano goba i cwinygi ma gitito lok gobagoba me bwola ma giparo ki i cwinygi kengi pi kare ma rom mene? 27Gitamo ni lekgi ma gitito-ni bimiyo wi jona wil woko i koma, kit macalo kwarogi yam wigi owil woko i koma ci gulokke gudok ka woro jok Baal-li. 28Lanebi ma oleko lek myero otit lekke, ento lanebi ma doŋ owinyo lok myero otit lok meno ki gen adada. Ka giporo reŋ kal ki kal kikome mono berre nen niŋniŋ? man Rwot ma owaco. 29Lokka obedo calo mac dok calo nyol ma tyero gweŋ woko matitino, man Rwot ma owaco. 30Pi meno, nen, atye ki lok i kom lunebi ma gikwalo lok ki bot luwotgi ki i kingi kekengi ka gitito kun giwacci gitito lokka. 31Dok bene atye ki lok i kom lunebi ma gitito gigi lokgi, kun giwaco ni, ‘Man Rwot ma owaco.’ 32Atye ki lok i kom lunebi ma gitito lekgi ma opoŋ ki goba keken-ni, man Rwot ma owaco, ma gitito lekgi-ni ci gitelo jona miyo giŋak gibwota woko pi gobagi ki kitgi me nyatte, ma kun noŋo pe acwalogi dok noŋo bene pe acikogi ni guciti; pe gitye ki kit kony mo wacel bot lwak man. Man Rwot ma owaco.\nLok mapek ma Rwot owaco\n33“Jeremia, ka ŋat mo i kin jona, nyo kadi lanebi nyo ajwaka, openyi ni, ‘Lok mapek ma Rwot owaco mono en gin aŋo?’ Ci wubidok iye ni, ‘Wun aye gin mapek bot Rwot, pi meno en bikwanyowu bolowu woko matwal, man Rwot ma owaco.’ 34Ka ce inen lanebi kadi ki ajwaka, nyo ŋat mo acel i kom lwak man ma biwaco ni, ‘Lok mapek ma Rwot owaco,’ an abiketo can i kom dano meno ki jo ma i ode ducu. 35Ma ka waco lok meno, myero ŋat man openy lawote nyo ominne ni, ‘Rwot mono doŋ odok iye niŋo?’ nyo ni, ‘Rwot mono oloko gin aŋo?’ 36Ento lok man ni lok mapek ma Rwot owaco pe doŋ wubiloko matwal, pien lok mapek ma wuloko pire-ni en aye obedo lok pa dano acel acel ma en waco pire kene; pi meno wudwalo lok pa Lubaŋa makwo woko, ma en Rwot me mony dok Lubaŋawa. 37In Jeremia, peny lunebi ni, ‘Oin aŋo doŋ ma Rwot odok iye ki wun?’ Nyo ni, ‘Rwot oloko gin aŋo?’ 38Ento ka guwacci, ‘Lok mapek ma Rwot owaco,’ ci itit botgi ni pien guwaco lok man, kun onoŋo acikogi woko matek ni pe gulok lok man, 39pi meno, adada abikwanyogi atiŋogi malo ci abologi woko cen ki i nyima, gin kacel ki gaŋ ma yam amiyo botgi ki bot kwarogi. 40Doŋ abikelo lewic marac ki cac ma bedo nakanaka aketo i komgi, ma wi dano pe biwil iye matwal.”


Kornelio Onongo Cwiny Maleng | Pwony me Baibul pi Lutino\nPWONY ME 97\nYam onongo tye laco mo i Cecaria ma nyinge Kornelio, ma obedo ladit mony me Roma. Kadi bed en pe obedo Lajudaya, Lujudaya onongo giwore mada. En yam miyo jami mapol me konyo lucan. Kornelio onongo ye i kom Jehovah dok lego bote kare ducu. I nino mo acel, lamalaika onen bot Kornelio ci owaco ni: ‘Lubanga owinyo legani. Kombeddi dong icwal dano i boma me Jopa, ka ma Petero tye ka bedo iye, wek gukele boti.’ Cutcut, Kornelio ooro co adek i Jopa, ma tye mairo 30 tung kupiny me Cecaria.\nI Jopa, Petero oneno ginanyuta. En oneno leeyi mogo ma cik pe ye ni Lujudaya gucam, ci owinyo ka dwan mo wacce ni ocam. Petero okwero woko kun wacci: ‘Ento ma naka yam peya acamo lee mo ma pe leng.’ Dwan meno owacce ni: ‘Pe iwac ni lee magi pe leng. Lubanga otyeko lonyogi woko.’ Cwiny maleng owaco bot Petero ni: ‘Jo adek gitye i doggola. Cit kwedgi.’ Petero ocito i doggola ci openyo co magi tyen lok mumiyo gubino ka yenye. Gugamo ni: ‘Kornelio, ladit mony pa Luroma, aye oorowa boti. Myero ibin i ode i Cecaria.’ Petero ojolo jo magi i ot macalo welone. Orwone, en ocito kwedgi i Cecaria, kacel ki omege mogo ma gibedo i Jopa.\nI kare ma Kornelio oneno Petero, en ogungo i nyim Petero. Ento Petero owacce ni: ‘A malo! An bene adano adana calo in. Lubanga owacca ni abin i gangi kadi bed Lujudaya pe gidonyo i odi pa Lurok. Dong tita pingo ilwonga kany.’\nKornelio owaco bot Petero ni: ‘Nino angwen mukato angec onongo atye ka lego Lubanga, ci lamalaika owacca ni acwal dano wek guomi. Tim ber ipwonywa lok pa Jehovah.’ Petero owaco ni: ‘Adada aniang atir ni Lubanga pe poko kin dano. En jolo jo ducu ma gimito wore.’ Petero opwonyogi jami mapol i kom Yecu. Ka dong cwiny maleng opye i kom Kornelio ki jo ducu ma gitye kacel kwede, ci kibatija gin ducu.\n“[Lubanga] jolo dano ma i rok ducu ma gilworo en ki ma gitiyo gin ma tye atir.”—Tic pa Lukwena 10:35\nLapeny: Pingo Petero okwero camo lee ma pe leng? Pingo Jehovah otitti Petero ni ocit i ot pa dano ma Larok?\nTic pa Lukwena 10:1-48\nNywakki Nywakki Kornelio Onongo Cwiny Maleng


Jon 12 ACO85 - Ka ceŋ odoŋ nino abicel me o i Kato - Bible Search\n(Matayo 26.6-13; Marako 14.3-9)\n1Ka ceŋ odoŋ nino abicel me o i Kato (Paska), Yecu obino i Betania, ka ma Lajaro bedo iye, en ma ceŋ Yecu ocere ki i kin jo muto-ni. 2Gitedde cam me otyeno kunnu; Marita obedo ka poko cam, Lajaro onoŋo ŋat acel i kin jo ma obedo kwede i dog cam. 3-Maliam okwanyo moo ma ŋwece kur me wel madwoŋ, moo nard magili, ma romo ratili acel, owiro ki tyen Yecu, ojwayo tyen Yecu ki yer wiye; ci ŋwec moo oromo i ot ducu. 4Ento Juda me Keriot, ŋat acel i kin lupwonnyene, en ma bidobe, openyo ni, 5“Piŋo moo man pe gicato i wel me ciliŋ miya adek, wek gimi bot lucan?” 6En owaco lok man, pe ni en paro pi lucan, ento pien en yam lakwo, yam gwoko kicaa lim, ci kwanyo gin ma gibolo iye. 7Yecu owaco ni, “Wuweke, wek en okan pi nino me yika. 8-Lucan wutye kwedgi nino ducu, ento an pe abibedo kwedwu nino ducu.”\nGiporo lok me neko Lajaro\n9Ka lwak Lujudaya madwoŋ guniaŋ ni en tye kunnu, ci gubino, pe pi Yecu keken, ento bene pi neno Lajaro ma en ocero ki i kin jo muto. 10Pi meno ajwagi madito pa Lubaŋa guyubo lok me neko Lajaro bene, 11pien pire Lujudaya mapol gua woko ki botgi, guye Yecu.\nYecu odonyo i Jerucalem macalo kabaka\n(Matayo 21.1-11; Marako 11.1-11; Luka 19.28-40)\n12Orwone lwak jo mapol ma yam gubino i nino madit guwinyo ni Yecu bino i Jerucalem. 13-Gukwanyo jaŋ otit, gukato ka jole, kun gidaŋŋe ni,\nLubaŋa o mi gum i kom ŋat ma bino i nyiŋ Rwot,\nma en Kabaka pa Icrael!”\n14Yecu onoŋo latin kana, obedo i wiye, kit macalo gicoyo ni,\n15-“Pe wulwor, wun jo Cion.\nNen, kabakawu bino botwu,\nobedo i wi latin kana!”\n16Lupwonnyene pe guniaŋ man koŋ; ento ka doŋ giketo deyo i kom Yecu, ci gupo ni ceŋ gicoyo lok magi i kome, dok ni gitimo i kome. 17Lwak ma yam onoŋo tye bote ka en lwoŋo Lajaro ki i lyel me cere ki i kin jo muto gutito pire. 18En aye mumiyo lwak ocito ka jole, pien guwinyo ni en otiyo lanyut man. 19Luparicayo guloko kekengi ni, “Doŋ wuneno ni pe wukonyo gin mo. Nen, lobo ducu doŋ owirre ka lube.”\nLugrik mogo gumito neno Yecu\n20I kin jo ma yam gucito ka woro Lubaŋa i nino madit onoŋo jo mogo Lugrik. 21Jo-nu gucito bot Pilipo me Betecaida ma tye i Galilaya, guwacce ni, “Ladit, wamito neno Yecu.” 22Pilipo ocito, otito bot Anderiya; Anderiya ocito kacel ki Pilipo, gutito bot Yecu. 23Yecu odokkigi iye ni, “Cawa doŋ oromo me keto deyo i kom Wod pa dano. 24Adada awacciwu ni, nyig bel ka pe opoto i ŋom, oto, bedo kene; ento ka oto, ci ceko nyige mapol. 25-Ŋat ma maro kwo mere, birwenyone; ŋat ma kwero kwone i lobo man, bigwoko nio i kom kwo ma pe tum. 26Ka ŋat mo tiyo pira, myero oluba; ka ma an abedo iye, laticca bene bibedo kunnu; ka ŋat mo tiyo pira, ci Won binyuto worone i kome.\nWod pa dano myero gitiŋe malo\n27“Cwinya koni oŋabbe aŋaba. Abiwaco lok aŋo? Abana, lara i kom cawa man? Ento pi lok man omiyo ao i kom cawa-ni. 28Abana, ket deyo i kom nyiŋi.” Dwan oa ki i polo ni, “Doŋ aketo deyo i kome, dok abiketo aye.” 29Lwak ma gucuŋ ka ŋete guwinyo, ci guwaco ni, “Polo omor.” Jo mukene ni, “Lamalaika oloko kwede.” 30Yecu ogamo ni, “Dwan man pe obino pira, ento piwu. 31Koni gitye ka ŋolo kop i kom lobo man; koni lalo lobo man gibibole woko. 32An ka gitiŋa malo nia i lobo, ci abipeyo dano ducu bota.” 33En oloko lok man pi nyuto kit to ma ebito kwede 34-Lwak gugamo doge ni, “Wan wawinyo ki i cik ni Kricito ma Lubaŋa oyero bedo nakanaka. In dok iwaco niŋniŋ ni Wod pa dano myero gitiŋe malo? Wod pa dano man en aŋa?” 35Yecu owaccigi ni, “Ceŋ pud tye botwu pi kare manok. Wuwot ma kun wutye ki ceŋ, wek piny macol pe oŋukwu. Ŋat ma woto i piny macol pe ŋeyo ka ma ecito iye. 36Ka pud wutye ki ceŋ, wuye ceŋ, wek wudok litino me ceŋ.”\nLujudaya pe guye Yecu\nYecu ka oloko lok man, ci opokke ki botgi, okanne woko ki botgi. 37Kadi bed otiyo lanyut ma rom meno i nyimgi, pe guye en; 38-wek lok pa lanebi Icaya ocobbe kakare, ni,\n“Rwot, aŋa ma oye lok ma watito?\nDok aŋa ma Rwot onyuto tekone\nbote?” 39Man en gin mumiyo pe gitwero ye,\npien Icaya dok owaco ni, 40-“En oneko waŋgi,\nomiyo cwinygi odoko nwaŋ,\nwek pe gunen ki waŋgi,\npe bene guniaŋ ki cwinygi,\nwek omi pe gulokke gudwog\n41Icaya owaco lok man pien oneno deyo mere, oloko pire, 42Kadi bed kit meno, jo mapol ma i kin luloc bene guye en, ento pi lworo Luparicayo omiyo pe gituco, wek pe giryemgi woko ki i kacokke; 43pien gimaro deyo ma dano keto i komgi makato ma Lubaŋa miyo.\nLok ma Yecu loko ŋolo kop i kom dano\n44Yecu odaŋŋe, owacci, “Ŋat ma ye an, pe oye an, ento oye ŋat ma oora. 45Ŋat ma onena, noŋo oneno ŋat ma oora. 46An abino i lobo pi bedo ceŋ me lobo, wek dano ducu ma ye an owek bedo i piny macol. 47Ka dano mo winyo lokka ci pe mako, an pe aŋolo kop i kome; pien pe abino ka ŋolo kop i kom lobo, ento abino ka laro lobo. 48Ŋat ma kwera, ma pe winyo lokka, tye ki ŋat ma biŋolo kop i kome; lok ma aloko biŋolo kop i kome i nino me agik. 49Pien pe aloko pira kena: Won ma oora, en kikome aye omiya cik, i gin ma myero awaci ki ma myero aloki. 50Aŋeyo ni cikke en kwo ma pe tum; pi meno gin ma awaco, awaco macalo Won oloko bota.”


Nia 18 ACO85 - Yecero, ma ajwaka pa jo Midian, won dako - Bible Search\nNia 17 Nia 19\nYecero olimo Moses\n1Yecero, ma ajwaka pa jo Midian, won dako pa Moses, yam owinyo gin ducu ma Lubaŋa obedo ka tiyo pi Moses ki pi jo Icrael, kit ma Rwot okwanyo jo Icrael ki i Ejipt. 2-Onoŋo Yecero, won dako pa Moses, ogamo Jipola dako pa Moses, i kare ma Moses odwoko en bote, 3-kacel ki awobene aryo. Nyiŋ awobi acel Gercom, pien yam owacci, “Abedo labedo i lobo pa lurok.” 4Nyiŋ mukene Eliejer, pien yam owacci, “Lubaŋa pa wora aye okonya, ci olara ki i pala lucwan pa Parao.” 5Ka Yecero, won dako pa Moses, obino ki awobene ki dakone bot Moses i tim, ka ma yam gugony iye i te got pa Lubaŋa, 6ŋat acel mo otito bot Moses ni, “Nen, won dakoni Yecero obebino boti ki dakoni kacel ki awobene.” 7Ci Moses okato ocito ka jolo won dakone, ci oryebbe i nyime, onoto leme; ka gucako motte kekengi kun gipenyo kit bedogi, ka gudonyo i kema. 8Ka Moses otito ki won dakone gin ducu ma yam Rwot otimo i kom Parao ki i kom jo Ejipt pi jo Icrael, ki peko ma gubedo kwede i korayo, ki kit ma yam Rwot olarogi kwede. 9Ci cwiny Yecero obedo yom pi gin ducu ma Rwot yam otiyo bot jo Icrael, pi kit ma olarogi kwede ki i ciŋ jo Ejipt.\n10Ci Yecero owacci, “Gipwo Rwot ma olarowu ki i cin jo Ejipt ki i cin Parao. 11Kombeddi doŋ aŋeyo ni, Rwot dit makato lubaŋa mukene ducu, pien olaro dano ki i ciŋ jo Ejipt, ma yam gubedo ka ronyogi-ni.” 12Ka Yecero won dako pa Moses otyero gitum awaŋa, ki gitum mukene, bot Lubaŋa; ci Aron obino ki ludoŋo ducu pa jo Icrael ka camo kwon kacel ki won dako pa Moses i nyim Lubaŋa.\n13Orwone Moses obedo ka ŋolo kop pa dano, ci dano gucuŋ i nyim Moses nia odiko con nio wa otyeno. 14Ka won dako pa Moses oneno gin ducu ma en obedo ka timo pi dano, ci owacci, “Itiyo ki dano ku man piŋo? Piŋo ibedo keni, kun dano ducu gucuŋ gurumi woko nia odiko nio wa otyeno?” 15Moses owaco bot won dakone ni, “Pien dano gibino bota pi penyo dog Lubaŋa. 16Ka gitye ki lok alara, ci gibino bota, an aŋolo kop i kin dano ki lawote, kun amiyo giŋeyo cik pa Lubaŋa ki ŋolle.” 17Won dako pa Moses owacce ni, “Gin ma in itiyo pe kakare. 18In kacel ki lwak wubiol woko, pien ticce pek obwoyo komi woko, in pe itwero tyekone keni. 19Doŋ iwiny doga; abimini ryeko, dok Lubaŋa obed kwedi! In ibibedo lakwena pa dano i nyim Lubaŋa, ki pi tero kopgi bot Lubaŋa. 20Ibipwonyogi cik ki kit ŋolone, kun imiyo giŋeyo lubone ki kit ma myero giti kwede. 21Ento in iyer dano makwiri ki i kin lwak, jo ma nen ni gilworo Lubaŋa, jo ma gigenogi, ma gikwero lim me wilo loyo kop matan: ci iket jo meno gulo lwak, gubed lulo jo alip, ki jo miya, ki jo pyerabic, ki jo apar. 22Wek guŋol kop ki dano kare ducu; gukel boti lok maditone keken; ento lok ducu matitino guŋol ki kunnu; ci doŋ gibiyweyo kori, dok gibinywako tiŋo peko meno kwedi. 23Ka itiyo kit man ma Lubaŋa bene ociki kwede kit man, ci ibitwero cirone, ki lwak man ducu bene gibidok i kabedogi ki kuc.”\n24Moses owinyo dog won dakone, otimo gin ducu ma owacce. 25Moses ocako yero jo makwiri ma i kin jo Icrael ducu, oketogi gudoko lutel wi lwak, lulo jo alip, ki jo miya, ki jo pyerabic, ki jo apar. 26Gubedo ka ŋolo kop i kare ducu; pido matego aye gikelo bot Moses, ento lok ducu matitino giŋolo ki kunnu. 27Ka Moses olwoko won dakone odok, ci en omedde anyim nio i lobo tugi.


Niyabo 9 ACO85 - Lamalaika me abicce okuto tumme, ci - Bible Search\nNiyabo 8 Niyabo 10\n1Lamalaika me abicce okuto tumme, ci aneno lakalatwe oa ki i polo opoto woko i ŋom, kun onoŋo gimiye layab me dog bur matut ma tere pe gik. 2-En oyabo dog bur, ci yito oduny ki i doge calo yito ma oa ki i ruk mac madit adada ma tye i keno, ceŋ ki yamo gucido woko ki yito ma oa ki i bur. 3-Lwak bonyo oa ki i yito meno omukke obino i lobo oumo woko lipuk; onoŋo yam gimiyo botgi kit twero ma rom ki twero ma oton me lobo-ni tye kwede. 4-Gicikogi ni pe gubal lum me lobo, kadi gin ma twi atwiya, nyo yat mo, ento guket can i kom jo ma pe ki lanyut pa Lubaŋa i tur nyimgi. 5Pe giye ni gunek jo meno aneka, ento giyegi ni guungi auna pi dwe abic. Arem ma giwinyo pi un ma giunogi kwede onoŋo rom ki arem ma dano ma oton okayo bedo kwede. 6-I kare meno dano biyenyo to, ento pe gibinoŋo; gibimito ni gito woko, ento to bilwi woko ki botgi.\n7-Lwak bonyo mumukke obino i lobo-ni onoŋo ginen calo lwak aguragura ma giyubogi woko pi lweny; onoŋo bene tye gin mogo i wigi ma nen calo lalukana jabu; waŋgi obedo calo waŋ dano, 8yer wigi obedo calo yer wi mon, lakgi obedo calo lak labwor. 9-Korgi obedo calo nyonyo ma askari gigeŋo ki korgi, ma noŋo bwomgi ŋur winnye calo mor pa lwak gadigadi lweny ma lwak aguragura aye giywayo, kun gicito gilaro lweny. 10Yibgi onoŋo tye obedo calo lwak oton, kwirgi bene tye me kayo dano, ki twerogi me uno dano pi dwe abic onoŋo bene yam tye i yibgi. 11Laditgi ma onŋo loyogi macalo kabaka obedo lamalaika me bur matut ma tere pe gik. Nyiŋe i leb Ibru onoŋo gilwoŋo ni Abaddon; i leb Grik gilwoŋo ni Apollyon. (Te lokke ni Labal-piny).\n12Can muikwoŋo doŋ okato. Nen, can aryo mukene pud odoŋ ma myero obin.\n13-Lamalaika me abicelle okuto tumme, ci awinyo dwan mo ma a ki i twok keno tyer aŋwen me jabu ma tye i nyim Lubaŋa. 14Owaco bot lamalaika me abicel ma tye ki tum-mi ni, “Gony lumalaika aŋwen ma gitweyogi i dog kulu madit me Euprate-ni woko.” 15Cutcut gigonyo lumalaika aŋwen ca, kun onoŋo doŋ giyubogi pi kare meno kikome, pi cawa meno, i nino meno, i dwe-nu me mwaka meno, wek gunek dul acel me adek pa dano ducu. 16Wel askari me mony ma onoŋo giŋweco ki aguragura onoŋo romo milion miya aryo; onoŋo awinyo ka giwaco welgi.\n17Man aye kit ma lwak aguragura ki jo ma giŋweco kwedgi gunen kwede bota i ginanyuta: jo ma giŋweco kwedgi onoŋo yam guruko nyonyo me geŋo korgi ma raŋigi kwar calo lodi mac, dok obedo bulu calo kidi capir, ki dok raŋine obedo calo raŋi lwit opok, macalo gweŋ calfa. Aguragura onoŋo wigi calo wi labwor, kun mac ki yito ki alur me kidi calfa ma waŋ katti ki i doggi. 18Gemo magi adek-ki, mac, ki yito ki alur me kidi calfa ma okatti ki i doggi oneko jo ma romo dul acel me adek pa dano ducu. 19Pien twero pa lwak aguragura meno tye i doggi ki i yibgi. Yibgi obedo calo twol mapol ma tye ki wigi, en yibgi-nu aye giketo kwede arem i kom dano.\n20-Jo mukene ma two gemo magi pe onekogi yam pe guŋut pi gin ma onoŋo gin kikomgi gutiyo ki ciŋgi, pe guweko woro jogi, ki cal jogi ma gutiyo ki jabu, ki ryal ki mola, ki kidi me wel-gu, ki yadi, ma gin cal jogi ma pe gitwero neno gin mo, dok pe gitwero winyo lok mo, kadi ki wot bene pe gitwero wot. 21Jo meno yam bene pe guŋut pi nek ma guneko ki dano, nyo pi timgi me jokjok, kadi pi timo tim tarwaŋ, nyo pi kwalo kwo.


Jo Roma 7 ACO85 - Utmegina, atye ka lok ki jo ma ŋeyo - Bible Search\nJo Roma 6 Jo Roma 8\nJo Roma 7\nLanyut ma gikwanyo i kom nyom\n1Utmegina, atye ka lok ki jo ma ŋeyo cik; pe wuŋeyo ni cik mako dano ka pud kwo keken? 2Dako ma ginyomo bene cik tweyo i kom cware ka cware pud kwo, ento ka cware doŋ oto, en gonnye woko i cik pa cware. 3Mumiyo ka cware pud kwo, ce dako-nu oa okobo woko bot laco mukene, gibilwoŋe ni latim abor. Ento ka cware doŋ oto, en noŋo ogonnye woko i cik meno; ka dok onyomme ki laco mukene noŋo pe otimo abor.\n4Kumeno, utmegina, wun bene yam wuto tuŋ bot cik pi Kricito ma wuribbe i kome-ni, wek wudok bot ŋat mukene, en aye ŋat ma yam gicere woko ki i kin jo muto, wek wanyak nyig pi Lubaŋa. 5Pien i kare ma yam pud watye i kwo me anywalli, gin maraco me bal ma cik doŋ otugo woko onoŋo tye ka tic i dul komwa mapatpat me nyako nyige pi to. 6Ento kombeddi doŋ gigonyowa woko i kom cik, doŋ wato ki tuŋ bot gin ma con omakowa. Omiyo wan doŋ watye ka tic i yo manyen me Cwiny, pe dok i yo macon ca me lubo cik ma yam gicoyo acoya.\nBal ma bedo i iwa\n7-Wabiwaco lok aŋo mono? Cik mono bal? Pe kumeno gire! Ento kono yam cik pe obedo tye, onoŋo kono gira pe aŋeyo bal. Ka kono yam cik pe owaco ni, “Cwinyi pe opukke i kom jami pa ŋat mukene,” kono onoŋo bene pe abedo ki miti macalo meno. 8Ento bal onoŋo kare odonyo i cik ca, ka doŋ ocako kelo kwa miti ducu me pukke cwiny i cwinya. Pien ka cik pe, ci bal to woko. 9Yam onoŋo abedo kwo laboŋo cik mogo, ento i kare ma cik ca obino, bal ocako bedo kwo, an ato woko. 10Cik ca-ni kikome onoŋo myero okel kwo, ento dok okelo to bota. 11-Pien bal onoŋo kare odonyo i cik, obwola, ka doŋ oneka woko. 12Pi meno, cik leŋ, ki gin ma giciko bene leŋ, tye atir, dok ber bene.\n13Gin ma yam ber ca aye dok okelo to i koma? Pe kumeno! Bal aye onoŋo mumiyo ato, kun tiyo ki gin maber, wek omi onen woko ka maleŋ ni meno bal ennu. Kit meno gin ma giciko ca omiyo bal odoko marac mukato kare. 14Waŋeyo ni cik obedo gin me cwiny; kun an dano me kom ma gicato woko macalo opii i te bal. 15-Gin ma atiyo-gu ducu pe aniaŋ iye. Pien gin ma amito pe atiyo, ento dok atiyo gin mogo ma pe amito-ni. 16Doŋ ka atiyo gin ma pe amito, noŋo aye ni cik ber. 17Meno doŋ pe an aye ma atiyo, ento bal ma bedo i iya aye ma tiyo gire. 18Pien aŋeyo ni gin mo maber pe ma bedo i iya, ma en aye i koma ma ginywala kwede. Atwero mito gin ma atir, ento pe atwero tiyone. 19Pien pe atiyo gin maber ma amito-ni, ento gin marac ma pe amito-ni aye dok atiyo. 20Ci ka atiyo gin ma pe amito-ni, meno doŋ noŋo pe an aye ma atiyo, ento noŋo bal ma bedo i iya aye tiyo.\n21Mumiyo doŋ onen bota macalo cik ni, ka amito tiyo gin ma atir, ci gin marac nyiko cok kweda. 22Pien amaro kwano cik pa Lubaŋa, kun alwodo lokke ki iya. 23Ento dok aneno cik mukene i dul koma ducu, kun tye ka lweny ki cik ma i tamma, tera i opii i te cik me bal ma bedo i dul koma ducu. 24An ma koma kec kuman-ni, aŋa ma bilara ki i kom man ma to woko-ni? 25Apwoyo Lubaŋa pi Yecu Kricito Rwotwa! Doŋ an kikoma aworo cik pa Lubaŋa ki tamma, kun i koma ma ginywala kwede aworo cik me bal.


Jeremia 50 ACO85 - Man aye lok ma Rwot oloko bot lanebi - Bible Search\nJeremia 49 Jeremia 51\nLok ma gitito i kom Babilon\n1-Man aye lok ma Rwot oloko bot lanebi Jeremia i kom Babilon ma en aye lobo pa jo Kaldaya ni,\n2“Wutuc lok man bot rok ducu dok wutit pire bene.\nWutiŋ bendera malo ka maleŋ ci wutit lok man.\nPe wugwok lok man obed macalo lok me muŋ,\nento wuwacci, ‘Babilon doŋ opoto!\nBel ma lubaŋane doŋ lewic omako woko.\nMerodak bene cwinye oballe woko.\nCal lubaŋane-gu ducu doŋ lewic omakogi woko,\nki cal jogine doŋ giŋinyo woko!’\n3Rok ma oa ki i lobo ma tye yo tuŋ acam obino ka lweny i kom Babilon, bibalo lobo miyo doko tim aroo. Dano ki lee gibiriŋo woko, doŋ ŋat mo ma bibedo kunnu bedo pe.”\nDwogo pa jo Icrael i lobogi\n4Rwot owacci, “Ka kare meno oo jo Icrael ki jo Juda gibibino ki koko, kun giyenya an Rwot Lubaŋagi. 5Gibipenyo pi yo ma cito i Cion, gibicito gikemo kunnu atir. Gibiketo gicikke ma bedo nakanaka ki Rwot ma pe gibiturone, dok wigi bene pe biwil iye.\n6“Jona doŋ gitye macalo romi niurwenyo, ma lukwatgi aye oweko gurwenyo woko i wi godi. Gubedo ka wot ki i kom got man kun gicito i kom got mukene, ma wigi owil woko ka ma pacogi tye iye. 7Jo ducu ma onoŋogi gunekogi woko lukworgi doŋ wacci, ‘Onoŋo gutimo bal i kom Rwot ma en aye kabedogi me ada, ma kwarogi yam gigeno; pi meno gin ma watimo-ni pe rac wacel.’\n8-“Wun jo Icrael wuriŋ woko ki i Babilon! Wuwek lobo pa jo Kaldaya! Wubed jo mukwoŋo me weko lobo macalo nyok dyel ma telo nyim dyegi! 9Nen, abetugo lwak pa rok ma gitego ma gitye yo tuŋ acam, am iyo gibino ka lweny i kom gaŋ me Babilon. Gibirye woko i tyeŋ pi lweny i kom gaŋ me Babilon ci gimako woko. Ci gicelo atero macalo lulweny ma gikwiri ma pe gicelo aterogi piny noŋo. 10Gibiyako lobo pa jo Kaldaya; jo ma biyako bene gibiyako gin ducu ma igi mito, man Rwot ma owaco.”\nPoto pa Babiloh\n11“Wun jo Babilon doŋ wuyako rokka woko. Kadi bed cwinywu yom, kun wuwakke macalo laroya dyaŋ ma nyono bel, nyo macalo twon aguragura ma kok, 12gaŋwu doŋ bipoŋ ki lewic dok ki cac madit. Lobo Babilon ma en aye minwu doŋ bilokke doko rok mo matidi adada i kin rok ducu; bidoko lobo mutwo dok tim aroo ma pii pe iye. 13Pi kinigana, ŋat mo pe ma bibedo i Babilon; lobo man ducu bidoko obur ma iye odoŋ noŋo. Jo ducu ma gibikato ki i ŋet Babilon gibibedo ki ur madit kun gijwat pi gin man ma otimmeni.\n14“Wun wegi atum, wucuŋ i tyeŋ pi lweny i kom Babilon, wurum woko. Wucel aterowu ducu i kom Babilon, pien doŋ otyeko timo bal woko i koma, an Rwot. 15Wudaŋŋe ki woo me lweny kun wurumo kwede gaŋ woko. Babilon kombeddi doŋ omine woko kene. Celle ducu doŋ gimuko gireto woko piny. Man an Rwot aye atye ka culo kwor i kom jo Babilon, Pi meno wucul kwor i komgi, wutimgi kit macalo yam gin gutimo kwede jo mukene-ni. 16Pe myero wuwek lucoc guco kodi i Babilon, ki jo ma gimako pala me kayo kac bene obed pe. Larok mo keken ma bedo kunnu bibedo ki lworo i kom mony ma tye ka lweny ci bimiyo dok cen i lobone kikome.\n17“Jo Icrael gubedo calo romi ma labwor odwaro ci oryemogi oketogi woko ata. Mukwoŋo kabaka me Aciria yam olwenyo i komgi, ka dok Nebukadnejar kabaka me Babilon omwodo cogogi woko. 18Pi meno, an Rwot me mony, Lubaŋa pa Icrael, abiketo can i kom kabaka Nebukadnejar ki lobone, kit macalo yam aketo kwede can i kom kabaka me Aciria-ni. 19Abidwoko jo Icrael woko cen i lobogi. Gibibedo ka camo cam ma cek i wi got Karmel ki i dul lobo me Bacan, dok bene gibicamo gin ducu ma igi mito ma ocek i wi cere i lobo Epraim ki Gilead. 20Ka kare meno oromo, ci pe gibinoŋo bal mo i Icrael, kadi ki tim maraco bene pe gibinoŋo i Juda, pien pe abitimo kica bot jo ma aweko gibedo kunnu. Man Rwot ma owaco.\nKop ma Rwot oŋolo i kom Babilon\n21“Wucit wulweny i kom jo Merataim, ki Pekod. Wunekgi wutyekgi woko liweŋ. Dok wuti gin ducu ma acikowu. Man Rwot ma owaco. 22Woo me lweny doŋ tye ka winnye i lobo ki to-piny madit adada doŋ obino woko. 23Babilon doŋ ogoyo lobo woko piny ki nyol, ento koni nyol meno doŋ oŋidde woko matitino. Rok ducu gitye ki ur madit pi gin ma doŋ otimme i kom Babilon-ni. 24Babilon, doŋ ityeko moko woko i owic ma aciko piri, kun pe onoŋo iŋeyo. Ginoni doŋ imoko woko pien onoŋo ilwenyo i koma. 25Doŋ ayabo kabedo ka ma akano iye jami lwennya, akwanyogi akelogi woko ki kiniga, pien an Rwot Lubaŋa me mony, atye ki tic ma myero ati i lobo Babilon. 26Wubin wacak lweny i kome i kabedo ducu; wuyab dero belle woko-gu ducu. Wucan jami ma giyako-ni wek odurre lipim calo kal ma giduro. Wujwer gaŋ woko rwatrwat! Pe wuwek gin mo odoŋ iye kadi ki acel. 27Wunek twonigi woko ducu! Wunekgi woko liweŋ. Can i wi jo Babilon, pien karegi doŋ oromo Kare doŋ oo me keto can i komgi!”\n28Luriŋ ayela ma gin jo ma gubwot ki i Babilon gubino i Cion, dok gutito kit macalo Rwot Lubaŋawa oculo kwede kwor pi gin ma yam jo Babilon otimo i kom ot mere.\n29-“Wulwoŋ wegi atum me lweny i kom Babilon. Wucwal jo ducu ma giŋeyo telo atum ki celo atero guciti. Wurum gaŋ woko, pe wuwek ŋat mo obwoti. Wucul kwor i kome pi gin ducu ma yam en otimo, dok bene wutim en kit macalo yam en otimo kwede jo mukene-ni, pien en yam oette i koma ki wakke madit, an Rwot ŋat Maleŋ pa Icrael. 30Pi meno awobegi gibinekogi woko i dye gaŋ, ki askarine bene gibinekogi gityekogi woko i nino meno. Man Rwot ma owaco.\n31“Nen, atye ki lok i komwu wun jo ma luwakke, man Rwot me mony ma owaco; pien ninowu doŋ oo, en aye kare ma abiketo iye can i komwu. 32Rokwu ma lawakke-ni biyokke ci poto woko, doŋ ŋat mo ma bikonyowu ilowu malo pe tye. Abicwinyo gaŋiwu woko ducu ki mac, dok gin ducu ma orumo gaŋi gibibalo woko liweŋ.”\n33Rwot me mony owaco kuman ni, “Gitye ka uno jo Icrael ki jo Juda matek mada. Jo ma doŋ gumakogi macalo opii gitye ka gwokogi adada, ma pe giye ni guciti wacel. 34Ento ŋat ma kokogi-ni tek, nyiŋe Rwot me mony. En kikome aye ma doŋ bipido lokgi, dok bikelo kuc i lobo, ento bikelo can i kom jo Babilon.”\n“Ginek jo Babilon! Ginek jo Kaldaya woko!\nGinek rwodine ki luryekone ducu woko.\n36Ginek lutyet ma lugoba,\nma gin coggi lumiŋ mogo ma pe twerre-ni.\nmyero ginekgi gityekgi woko.\n37Wunek aguragurane dok wubal gadigadi lwennye wutyek woko!\nWunek jo me dul mony pa lurok ma giwilogi ki lim me bino ka lweny;\ndoŋ gibidoko goro calo mon.\nWubal lonyone-gu woko ducu,\nwuyak jamigi woko liweŋ.\n38Can pii myero opot i lobone,\nwek piine otwo woko liweŋ!\nBabilon aye lobo ma opoŋ ki cal jogi maraco,\nci oloko dano gudoko lupoya,\n39-“Pi meno lee me tim gibibedo kacel ki lanudi ki udu i Babilon, dano doŋ pe bibedo kunnu matwal, dok bene dano pe doŋ bibedo iye pi kare pa yalwak ducu. 40-Kit gin acel-lu bitimme i kom Babilon, ma yam otimme i kom Codom ki Gomora-ni, ki i kom gaŋi pa luwotgi ma otumo ka ŋetgi ma Lubaŋa otyekogi. Dano mo pe bibedo kunnu, dok ŋat mo bene pe bibedo iye macalo welo. Man Rwot ma owaco.\n41“Nen, lwak me rok mo-ni tye ka bino kun gia ki i lobo ma tye yo tuŋ acam;\nrok matek ki luker mapol ma tye ka mabor mada tye ka yubbe pi lweny.\n42Doŋ gumako atumgi ki toŋigi woko likiŋ;\ngiger adada, pe gitye ki kica mo wacel;\nwoogi winnye calo nam ma tye ka mor.\nGuriŋo ki aguragura,\nma gurye woko calo jo ma doŋ kuro lweny akura,\ni komwu, wun jo Babilon!\n43Kabaka me Babilon bene doŋ otyeko winyo lok i komgi,\nciŋe bene doŋ okwe woko ma pe doŋ timo gin mo;\nremcwiny madwoŋ doŋ oketo kome woko,\ncalo arem pa dako ma tye ka rem ki nywal.\n44“Nen, abibino macalo labwor i olet romi kun aa ki i buŋa me Jordan ma yatte oculle likiŋ, ci abimiyo jo Babilon giriŋo woko ki i lobogi. Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima? 45Pi meno, doŋ wuwiny kit yub ma an Rwot, doŋ atyeko yubone i kom jo Babilon, ki gin ma doŋ ayubbe me timone i kom lobo pa jo Kaldaya. Kadi bed wa litinogi gibiywayogi woko, ci abimiyo dano ducu gibedo ki ur matek i kom can meno mupoto i komgi. 46Ka Babilon opoto, ci morre bimiyo lobo yeŋŋe, ki koko oduru ma gigoyo pire bene biwinnye wa i kin rok mukene ducu.”


Ododo me Baibul Bedo Babilon i Opii Nio wa i Gero Cel me Jerucalem - Kabedo me Intanet pa Lucaden pa Jehovah\nI kare ma onongo gitye i Babilon opii, Luicrael gubedo ki atematema mapol i niyegi. Cadrak, Mecak ki Abednego gibologi i keno malyet atikatika, ento Lubanga okelogi woko makwo. Lacen, i kare ma jo Media ki Percia guturo Babilon, kibolo Daniel i bur labwor, ento Lubanga bene ogwoke kun tweyo dog labwor woko\nI ngeye lacen, Kabaka me Percia ogonyo Luicrael woko. Gin gudwogo cen i lobogi mwaka 70 kikome i nge terogi Babilon i opii. I kin jami mukwongo ma gutimo i kare ma gudwogo Jerucalem aye cako gero ot pa Jehovah. Ento, cutcut lukworgi ojuko ticgi woko. Pi meno otero cokcok mwaka 22 me tyeko gero ot pa Jehovah i nge dwogogi i Jerucalem.\nI ngeye, wapwonyo pi wot pa Ejira me dok Jerucalem ka yubo ot pa Jehovah wek onen maber adada. Man otimme mwaka 47 i nge tyeko gero ot pa Lubanga. Dong, mwaka 13 i nge wot pa Ejira, Nekemia okonyo roco cel me Jerucalem ma onongo opoto woko piny-nyi. Dul me ABIC loko i kom gin ma otimme con pi mwaka 152 nio wa i kare meno


1 Luker 7 ACO85 - Solomon dok ogero ode kikome pi mwaka - Bible Search\n1 Luker 6 1 Luker 8\n1 Luker 7\nSolomon ogero odi me gao bile\n1Solomon dok ogero ode kikome pi mwaka apar wiye adek, ka otyeko ode ducu kakare.\n2Ogero ot ma gicako nyiŋe Buŋa me Lebanon. Borre romo futi miya acel ki pyerabic, lacce romo futi pyerabiro wiye abic, ki borre tuŋ malo romo futi pyeraŋwen wiye abic; gigero ot-te ocuŋ i wi lwak wir yat cedar muryeyo latyeŋ adek, ki rii bao cedar ma giriyo i wigi. 3Dok giguro bao cedar me umo wi rii ma giriyo i wi wir pyeraŋwen wiye abic, ma guryeyo apar wiye abic i tyeŋ acel acel. 4Dok giketo frem me wan dirica ma guryeyo latyeŋ adek, kun dirica gikemme ki luwotgi ma guryeyo latyeŋ adek-ki. 5Doggola ducu ki dirica ducu gitiyogi latwoke aŋwen, kun dirica kemo dirica wadgi i tyeŋ adek.\n6Dok otiyo ot mukene ma oketo iye wir mapol. Borre romo futi pyerabiro wiye abic, ki lacce romo futi pyeraŋwen wiye abic; dok tye ki latin of ma i doggola me donyo, ma oryeyo iye wir bene, ki bolo ma tye i nyime.\n7Ka dok ogero ot mukene pi komker ka ma en biŋolo iye kop, en kicika me ŋolo kop kikome. Giguro bao cedar giumo kwede kom kicika ot, i i ot, cakke ki i dye ot piny nio kwede wa i kwori dan ot.\n8-Dok ode kikome ma en bedo iye, ma tye i dyekal mukene ma i ne ot ŋolo kop, gigero lakite acel-lu. Solomon dok ogero ot macalo odi mukene-nu pi nya pa Parao ma en onyomo-ni.\n9Odi magi ducu gigerogi ki godi me wel ma gipayogi muporo kit por ma gimito, kun gibaro ki mucumeno, kun gipayo ŋegi ki igi gubed mapwot, cakke ki i kom guti te ot nio kwede wa i kom godi ma giriyo i wiye, doko cakke ki i dyekal me ot pa Rwot nio kwede wa i dyekal madit. 10Guti te ot obedo godi mabeco me wel, godi madoŋo mada ma ditogi romo futi apar wiye aryo ki apar wiye abic. 11I wi guti te ot bene giketo iye godi me wel ma gipayogi muporo kit por ma gimito, kacel ki bao cedar. 12Cel me dyekal madit bene giryeyo iye godi apaya latyeŋ adek ma gurumo dyekal woko, ki bao yat cedar tyeŋ acel. Cel me dyekal ma i iye ma tye i nyim ot pa Rwot bene onoŋo tye kit meno, ki kicika ot ma i doggola me donyo i ot pa Rwot bene.\nTic pa Kiram i ot pa Lubaŋa\n13Kabaka Solomon ocwalo kwena ci gikelo Kiram ki i Turo. 14En onoŋo wod pa daa-to mo ma i kaka pa Naputali, wonne aye dano me Turo ma ladiro tic me teto jami mola. Kiram dano ma laryeko mada, ma ladiro tic bene, ma opit pi tiyo gin ducu ma dok i kom tic ki mola. Obino bot: kabaka Solomon, ci otiyo ticce ducu.\n(2 Tek 3.15-17)\n15Oliyo wir mola aryo. Wir acel acel borre romo futi pyeraryo wiye abiro. Gipimo kore ki tol ci ditte oromo futi apar wiye aboro, kun iye twolo, kome ducu kinoŋ ma romo nyig cin aŋwen. 16En dok otiyo lalukana wigi ki mola ma giliyo me aketa i wi wir aryo ducu. Lalukana acel acel borre romo futi abiro ki nucu. 17Dok otiyo obwo aryo ma gikedogi ki nyor pi lalukana aryo ducu ma gitye i wi wir; otiyo obwo acel pi lalukana acel, ki acel pi lalukana mukene bene. 18Otiyo cal okwer pomegranat bene kit meno, Ka otiyo, ci odwalogi i kom nyor latyeŋ aryo i kom obwo me laum kom lalukana ma gicibo i wi wir; otimo lalukana mukene bene kit meno. 19Lalukana ma gitye i wi wir ma i kicika ot ma i doggola-ni bocogi romo futi abicel, ma gitiyo calo ature leŋa. 20Giketo lalukana aryo ducu i wi wir aryo, i wi doge ma gilulo ma ka ŋet obwo ma giumo kwede-ni; onoŋo tye iye cal okwer pomegranat miya aryo, ma gidwalo latyeŋ aryo; ki lalukana mukene bene tye ki mere ma rom meno. 21Ocibo wir i nyim kicika ot ma i doggola me donyo i ot pa Lubaŋa. Oketo wir acel yo tuŋ acuc, ci ocako nyiŋe Jakin, ka dok oketo wir mukene yo tuŋ acam, ci ocako nyiŋe Boaj. 22Giketo cal ature leŋa i wi wir aryo ducu. Tic i kom wir otum kumeno.\n(2 Tek 4.2-5)\n23Kiram dok otiyo nam ki mola ma giliyo. Otwodde aduno ma lacce romo futi apar wiye abic cakke i doge tuŋcel nio i doge tuŋ mukene; borre tuŋ malo romo futi abiro ki nucu. Gipimo doge ki tol ci oromo futi pyeraŋwen wiye abic. 24Ki i te doge ki piny tye iye cal keno munyak ma orumo kom nam ducu, ma romo futi pyeraŋwen wiye abic; cal keno giryeyo latyeŋ aryo. I kare ma giliyo nam, giliyo ki cal keno i kome lawaŋacel. 25Gicibo nam ocuŋ i wi cal twoni dyaŋi apar wiye aryo. Giketo twoni adek gineno yo tuŋ acam, ki adek gineno yo tuŋ potoceŋ, adek gineno yo tuŋ acuc, ki adek gineno yo tuŋ wokceŋ. Gicibo nam ocuŋ i kom cal twoni-nu kun ŋegi ducu odok tuŋ iye. 26Kome kinoŋ ma romo incic adek; doge gitiyo macalo dog kikopo, ma rom ki ature leŋa; dok piine romo debe alip aŋwen.\n27Dok otiyo litino gadigadi apar me mola, Acel acel borre futi abicel, lacce bene futi abicel, ki borre tuŋ malo futi aŋwen ki nucu. 28Man aye kit ma gitiyo kwede gadigadi matino-ni: gipeto mola ma apada i bute ducu, ma okubbe ki rii mola. 29I kom mola ma apada ma okubbe ki rii mola-ni gigoro iye cal labwor, ki cal twoni dyaŋi, ki cal lukerubi, Rii mola bene gidero doggi ki cal nyor mudwalle ka wi labwor ki dyaŋi, ki ka tyengi bene. 30Latin gadigadi acel acel obedo ki lawala mola aŋwen ki bolti me mola. Ka dok i twoke aŋwen ducu tye iye laten otako. Laten-ni giliyo aliya kun gidwalo cal nyor i butgi. 31Doge onamme ki i i gin muluŋŋe ma ocuŋ malo, kun borre romo futi acel ki nucu. Doge-ni otwodde atwoda macalo gitiyo tedi te gin mo-ni, tutte romo futi aryo ki incic mogo. Doge-ni gidero kun gigoro iye cal, dok mola apada ma gipeto i kom litino gadigadi-ni obedo latwoke aŋwen, pe otwodde atwoda. 32Lawala aŋwen tye i te mola apada-ni; bolti pa lawala gukubbe ki gadigadi; bor pa lawala romo futi aryo ki incic mogo. 33Gitiyo lawalane macalo lawala me gadigadi lweny; boltigi, ki doggi, ki cilligi, ki abbugi giliyogi aliya. 34Giketo latyelle aŋwen i twoke aŋwen ma i kom gadigadi acel acel; latyelle ducu okubbe kacel ki gadigadi. 35Ki i wi gadigadi giketo iye gin muluŋŋe ma borre tuŋ malo romo incic aboŋwen; dok tuŋ wi gadigadi latyelle ki mola ma apadane gukubbe kacel kwede. 36I kom latyelle ki i kom mola ma apada gigoro iye cal lukerubi, ki cal labwor-gu, ki cal yadi otit, ka ma romo gorone, ki cal nyor mudwalle i ŋetgi. 37Kiram otiyo kit gadigadi macalo meno apar; gin ducu giliyogi marom, kun ditogi rom, calgi bene rom.\n38-Ka dok otiyo otako mola apar, kun otako acel acel gitwero onyo iye pii ma romo debe pyeraboro. Otako mola acel acel lacce romo futi abicel. Otiyo otako mola acel acel me aluta i gadigadi mola apar ducu. 39Oryeyo gadigadi abic i ŋet ot pa Lubaŋa yo tuŋ acuc, ki abic yo tuŋ acam ka oketo nam i twok ot ka ma bute yo tuŋ acuc ki bute yo tuŋ wokceŋ gurwatte iye.\nNyiŋ jami ducu ma gitiyo pi ot pa Lubaŋa\n(2 Tek 4.11–5.1)\n40Kiram dok otiyo lwak agulu ki akwaya Latokke ki becen-gu. Kit meno otyeko tic ducu ma i kom ot pa Rwot pi kabaka Solomon. 41Otiyo wir aryo, ki lalukana aryo ma oluŋŋe macalo agulu ma giketo i wi wir, ki obwo aryo me umo kom lalukana aryo ma oluŋŋe ma obedo i wi wir-ri. 42Dok otiyo cal okwer pomegranat miya aŋwen pi obwo aryo-nu, kun cal okwer pomegranat giryeyo latyeŋ aryo i kom obwo acel acel me umo kom lalukana aryo ma oluŋŋe ma obedo i wi wir. 43Dok otiyo litino gadigadi apar ki otako mola apar ma giluto i gadigadi; 44ki nam acel, ki cal twoni dyaŋi apar wiye aryo ma giketo nam ocuŋ i komgi.\n45Lwak agulu ducu, ki akwaya latokke-gu, ki becen-gu, jami magi ducu ma i ot pa Rwot, ma Kiram otiyogi pi kabaka Solomon, obedo me mola ma gijwane maleŋ. 46Kabaka omiyo giliyo mola meno i pwor kulu Jordan, ka ma lobo agulu tye iye, i kin Cukot ki Jaretan. 47Solomon oweko jami-ni ducu ma pe gipimo pekgi, pien onoŋo jami dwoŋ twatwal, omiyo pek me mola ma gitiyo kwede pe giŋeyo.\n48-Kit meno bene Solomon omiyo gitiyo jami ducu ma mitte i ot pa Rwot, gin ene: keno tyer me jabu, meja me jabu pi mugati me aketa i nyim Rwot. 49-Okar-mac me jabu ma giliyo maber ma guryeyogi i nyim kabedo maleŋ ma i tyelo, abic yo tuŋ acuc ki abic yo tuŋ acam; ki lwak cal ature ki laput-gu, ki boyi lakar mac, ducu me jabu; 50ki kikopo-gu, magac-gu, becengu, atabo me odok aceta ki weer me waŋo mac, ducu me jabu ma giliyo maber; ki pata jabu ma giketo i kom kika me donyo i kicika ma i tyelo, en aye kabedo maleŋ makato ducu, ki i kom kika me kicika maditte ma i ot pa Lubaŋa.\n51-Tic ducu ma kabaka Solomon otiyo i kom ot pa Rwot otum kit meno, Solomon dok okelo iye jami ducu ma yam wonne Daudi odyerogi bot Rwot; okelo ryal ki jabu ki jami mukene-gu ducu, okanogi i ot kano lim ma i ot pa Rwot.


Jeremia 29 ACO85 - Lanebi Jeremia ocoyo waraga bot - Bible Search\nJeremia 28 Jeremia 30\nJeremia ocoyo waraga bot Lujudaya ma gitye i opii i Babilon\n1-Lanebi Jeremia ocoyo waraga bot lutel ducu ma gitye i kin opii, ki bot ajwagi ki lunebi, ki bot lwak ducu ma yam Nebukadnejar omakogi ki i Jerucalem ci oterogi woko i opii i Babilon. 2En ocoyo waraga man lacen i kare ma onoŋo doŋ kabaka Yekonia kacel ki minne, jo ma gikologi, rwodi me Juda ki Jerucalem, ludiro tic mapatpat onoŋo doŋ gua woko ki i Jerucalem. 3Gimiyo waraga man bot Elaca wod pa Capan gin ki Gemaria wod pa Ilkia, ma yam Jedekia kabaka me Juda oorogi gucito i Babilon bot Nebukadnejar kabaka me Babilon. Waragane onoŋo lokke kwanne kit man ni, 4“Rwot me mony, ma en Lubaŋa pa Icrael, owaco kuman bot jo ducu ma en oweko Nebukadnejar omakogi ki i Jerucalem ci oterogi woko i Babilon ni, 5‘Wuger odi ci wubed doŋ iye. Wupur poto ci wucam gin ma ocek iye. 6Wunyom mon wek wunywal awobe ki anyira. Wuwek awobewu bene gunyom, wek gin bene gunywal litino. Myero wunya, welwu omedde ma pe odok cen. 7Wuti tic maber pi berbedo me gaŋ ka ma amiyo giterowu iye me bedo opii. Wulega pi nyiŋ gaŋ meno, pien ka gaŋ meno kwone tye maber miyo wun bene wubibedo maber. 8Rwot me mony, Lubaŋa pa Icrael, owaco kit man ni, Pe wuwek lunebiwu ki lutyet ma gitye i kinwu gubwolwu, dok bene pe wuwiny lok me lek mogo ma gin leko-ni, 9pien lok ma gitye ka titone botwu ki nyiŋa-ni meno lok goba; an pe acwalogi gira, man Rwot ma owaco.’\n10-“Rwot owaco kuman ni, Ka mwaka pyerabiro ma gimiyo ki Babilon doŋ otum, ci an abilimowu, abicobo cikkena piwu ci abikwanyowu adwokowu cen i kabedo man. 11An keken aye aŋeyo yub ma atye kwede piwu, man Rwot ma owaco, yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni. 12Ci wubibino bota wulega, an abiwinyo legawu. 13-Wubiyenya ci wubinoŋa bene, ka ce onoŋo wuyenya ki cwinywu ducu. 14Iyo, awacci wubinoŋa ci abidwoko gumwu botwu kun acokowu woko ki i rok ducu ki i kabedo ducu ka ma yam aryemowu wucito iye, ci abikelowu adwokowu cen i kabedo ka ma yam akwanyowu ki iye giterowu i opii-ni.\n15“Pien wun doŋ onoŋo wuwaco ni, Rwot doŋ omiyowu lunebi ki i Babilon, 16koŋ wuwiny lok ma Rwot owaco i kom kabaka ma tye ka loc kun obedo i wi komker pa Daudi, ki dok lok ma okemo jo me gaŋ man, ki lutuwu ma yam pe gucito kacel kwedwu i opii-ni. 17Rwot me mony owaco kit man ni, ‘Abekelo lweny, kec ki two gemo, ci abimiyo gibedo calo nyig oduro mutop ma doŋ rac adada ma pe gitwero camone. 18Abilubo korgi ki lweny, kec ki two gemo, abimiyo gibedo ginacaya bot jo me rok me wi lobo ducu, gibitic ki nyiŋgi macalo lok lacen dano, gibibedo gin ma miyo lworo bot dano, ma kelo jwat matek, ki lok me cac i kin rok ducu ka ma onoŋo aryemogi gucito iye. 19Man bitimme i komgi pien gin pe gubedo ka keto cwinygi me lubo lok ma onoŋo acwalo botgi teretere kun wok ki bot luticca lunebi; ento gukwero winyo lokka woko. Man Rwot ma owaco.’ 20Wuwiny lok pa Rwot, wun jo ducu ma yam gimakowu ki i Jerucalem giterowu woko i opii i Babilon-ni: 21‘Rwot me mony, Lubaŋa pa Icrael, owaco lok ma okemo Akab wod pa Kolaya ki Jedekia wod pa Maceya ma gitito lok me goba botwu ki nyiŋa-ni. En owaco ni ebimiyogi woko i ciŋ Nebukadnejar kabaka me Babilon, ci en binekogi woko ka maleŋ i nyimwu. 22Ka inen jo ma yam gikwanyogi ki i Jerucalem giterogi i opii i Babilon gimito ceno ŋat mo, ci gibiwaco ni, “Rwot myero oti kwedi kit macalo en otiyo kwede ki Jedekia gin ki Akab, ma kabaka me Babilon obulogi woko makwo ki mac-ci.” 23Man aye bibedo can ma bipoto i komgi pien gubedo ka timo tim mogo ma pe myero, gutimo abor ki mon pa luwotgi, dok bene gubedo ka loko lok goba ki nyiŋa ma kun an pe acikogi ni guloki. An aye ma aŋeyo, dok bene atye macalo caden, man Rwot ma owaco.’ ”\nWaraga pa Cemaya\n24Rwot me mony, Lubaŋa pa Icrael owaco bot Jeremia me tito bot Cemaya me Nekelam ni, 25“In icwalo waraga i nyiŋi keni bot jo Jerucalem ducu, ki bot Jepania wod pa ajwaka Maceya, ki bot ajwagi mukene-gu ducu kun iwacci, 26‘Rwot oketi ibedo ajwaka ma ka ajwaka Yekoyada, wek ibed ladit ma loyo ot pa Rwot kun ineno lupoya ducu ma gitito lok, ci imakgi itwegi ki okol kun iroyo irwako ogul nyonyo i ŋutgi. 27Piŋo pe ijuko Jeremia ma en dano me Anatot ma tye ka tito lok botwu-ni? 28Pien en onoŋo ocwalo lok botwa i Babilon ma wacci, Kare me bedowu i opii bibedo dwoŋ; wuger odi ci wubed iye. Wupur poto ci wucam gin ma ocek iye.’ ”\n29Ajwaka Jepania okwano waraga man bot lanebi Jeremia wek en owiny. 30Rwot dok owaco bot Jeremia ni, 31“Cwal lok bot jo ma giterogi i opii, kun iwacci, ‘Rwot owaco lok ma okemo Cemaya dano me Nekelam kuman ni, Kit macalo Cemaya doŋ otito lok botwu ma onoŋo an pe acwalo en-ni, dok bene omiyo doŋ wuketo genwu i lok me goba, 32pi meno Rwot owaco kuman ni, Nen, abiketo can i kom Cemaya dano me Nekelam kacel ki likwayone. Pe bidoŋ ki ŋat mo makwo ki i kom lwak man ma bineno gin maber ma abitimo bot jona, pien en oloko lok ma omiyo dano gujemo i kom Rwot. Man Rwot ma owaco.’ ”


1 Tekwaro 15 ACO85 - Daudi ogero odine i gaŋ kai pa - Bible Search\n1 Tekwaro 14 1 Tekwaro 16\n1 Tekwaro 15\nGikelo canduk pa Lubaŋa i Jerucalem\n(2 Cam 6.16-23)\n1Daudi ogero odine i gaŋ kai pa Daudi, ci oyubo kabedo pi canduk pa Lubaŋa, ocako guro kema pire. 2-Daudi dok owacci, “Dano mukene pe bitiŋo canduk pa Lubaŋa, ento Lulevi keken, pien Rwot yam oyerogi pi tino canduk pa Rwot ki pi tiyo bote matwal.” 3Daudi ocoko jo Icrael ducu otorogi i Jerucalem, pi kelo canduk pa Rwot i kabedone ma yam oyubo pire. 4Ci Daudi ocoko litino awobe pa Aron ki Lulevi kacel, gin ene: 5i kin likwayo pa Kokat, Uriel ma laditgi, kacel ki utmegine miya acel ki pyeraryo; 6i kin likwayo pa Merari, Acaya ma laditgi, kacel ki utmegine miya aryo ki pyeraryo; 7i kin likwayo pa Gercon, Joel ma laditgi, kacel ki utmegine miya acel ki pyeradek; 8i kin likwayo pa Elicapan, Cemaya ma laditgi, kacel ki utmegine miya aryo; 9i kin likwayo pa Kebron, Eliel ma laditgi, kacel ki utmegine pyeraboro; 10i kin likwayo pa Ujiel, Aminadab ma laditgi, ki utmegine miya acel ki apar wiye aryo. 11Daudi dok olwoŋo ajwagi Jadok ki Abiatar, ki Lulevi magi, Uriel, Acaya, Joel, Cemaya, Eliel ki Aminadab, 12ci owaco botgi ni, “Wun aye ludito kaka ma i dog odi pa kwarowu ma jo pa Levi; wulonnye kekenwu wubed maleŋ, wun kacel ki utmegiwu, wek wukel canduk pa Rwot, Lubaŋa pa Icrael, i kabedo ma atyeko yubone pire. 13I kare mukwono ca onoŋo Rwot Lubaŋa otugge i komwa, pien pe wun aye onoŋo wutiŋo i kare-nu, pien pe yam wapenyo doge i kit ma cik mito.” 14Kit meno ajwagi ki Lulevi gulonnye kekengi pi kelo canduk pa Rwot, Lubaŋa pa Icrael. 15-Lulevi gucako tiŋo canduk pa Lubaŋa, gulebo ki talle i wi gwokgi, kit ma yam Moses ocikogi kwede, macalo Rwot owaco.\n16Daudi dok ociko ludito pa Lulevi pi yero utmegigi wek gubed luwer ma gibigoyo jami wer maloŋo, naŋa ki opuk ki atego agoya-gu, me tino dwan malo ki yomcwiny. 17Kit meno Lulevi gucako yero Eman wod pa Joel, ka dok Acap wod pa Berekia ki i kin utmegine. I kin likwayo pa Merari guyero utmegigi magi, Etan wod pa Kucaya; 18ka dok guyero utmegigi ma i dul me aryo, gin aye Jekaria, Jajiel, Cemiramot, Jekiel, Uni, Eliab, Benaya, Maaceya, Matitia, Elipeleku ki Mikneya, ki lugwok-doggola Obed-edom ki Jeyel. 19Luwer magi Eman, Acap ki Etan ticgi obedo me goyo atego mola; 20Jekaria, Ajiel, Cemiramot, Jekiel, Uni, Eliab, Maaceya ki Benaya ticgi obedo me goyo naŋa i kit me Alamot; 21ento Matitia, Elipeleku, Mikneya, Obed-edom, Jeyel ki Ajajia gin ticgi obedo me telo wer ki opuk i kit me Ceminit. 22Kenania, ma en aye latelwer pa Lulevi, ticce me nyuto kit me wer pien en aye niaŋ maber. 23Berekia ki Elkana yam gin lugwok-doggola me canduk pa Lubaŋa. 24Cebania, Jocapat, Netanel, Amacai, Jekaria, Benaya ki Eleajar, ma gin ducu ajwagi, ticgi me kuto tum i nyim canduk pa Lubaŋa, Obed-edom ki Jekia gin bene gubedo lugwok-doggola me canduk pa Lubaŋa.\n25Kit meno Daudi ki ludoŋo pa jo Icrael, ki ludito ma loyo jo alip, gucako wot me omo canduk me gicikke pa Rwot nia ki i ot pa Obed-edom ma cwinygi yom matek. 26Gucako tumo twoni abiro ki nyogi romi abiro, pien Lubaŋa okonyo Lulevi ma gutiŋo canduk me gicikke pa Rwot. 27Daudi onoŋo orukke ki jor me camanini maberre, macalo Lulevi ducu ma gutiŋo canduk pa Lubaŋa, kacel ki luwer, ki Kenana ma latel-wer pa luwer ducu; Daudi onoŋo otweyo pyere ki epod me camanini. 28Yam jo Icrael ducu gukelo canduk me gicikke pa Rwot kit meno, ma giwayo ma rwatte ki koko bila, ki tum, ki atego agoya-gu, kun giwero ki naŋa ki opuk-gu maloŋo.\n29Ka canduk me gicikke pa Rwot obino wa i gaŋ kai pa Daudi, ci Mikal ma nya pa Caulo obolo wane woko ki i wan dirica oneno kabaka Daudi ka myelo ma cwinye yom, ci obedo ka cayo en ki i cwinye.


Jo Kolocai 3 ACO85 - Macalo yam doŋ wucer kacel ki - Bible Search\nJo Kolocai 2 Jo Kolocai 4\nJo Kolocai 3\n1-Macalo yam doŋ wucer kacel ki Kricito, wuket cwinywu doŋ i kom jami ma tye malo, ka ma Kricito tye iye i kabedo me deyo i ŋet Lubaŋa tuŋ acuc. 2Wuket cwinywu i kom jami ma tye malo i polo ento pe i kom jami me lobo. 3Pien yam wuto woko, ento kombeddi doŋ gikano kwowu kacel ki Kricito bot Lubaŋa. 4Ka Kricito ma en kwowa binen, wun bene wubinen kacel kwede i deyo.\nKwo macon ki kwo manyen\n5Pi meno myero doŋ wunek gin ducu me lobo ma tye i iwu, ma gin aye abor, caro, mit me kom, ki par marac ma kelo lewic, ki woro me jami ma rom ki woro jogi. 6Akemo pa Lubaŋa bino pi kit tim macalo meno i kom jo pe winyo lokke. 7I kit kwo ma yam wubedo kwede, magi aye gin tim ma onoŋo wubedo ka lubogi. 8Ento kombeddi myero doŋ wubwotgi woko ducu: kiniga, kwar cwiny, raccwiny, yet, ki loko lok mogo me lewic ma pe myero giwiny ka katti ki i dogwu. 9-Pe myero wubwolle kekenwu, pien doŋ wubwoto kwowu macon ki ticce ducu, 10-ci doŋ wuruko dano manyen ma Lacwec tye ka rocone i ŋec manyen me dwoko i calle kikome. 11Kenyo doŋ apokapoka pe iye i kin Lugrik ki Lujudaya, ŋat ma giliro ki ŋat ma pe giliro, larok ma kwiya piny mere ata ma pe ŋeyo leb, rok ma pud gudoŋ cen i kit me wi lobo, opii, ki ŋat ma doŋ lone kene, pien Kricito doŋ ocoko gin ducu dok bene tye i igi ducu.\n12-Ento wun aye jo ma Lubaŋa doŋ oyero, jo maleŋ ma Lubaŋa maro; pi meno myero doŋ wuruk cwiny ma miyo wuparo pi can pa luwotwu, wubed ki kica, mwolo, woro ki diyo cwiny. 13-Wudi cwinywu kekenwu, ŋat acel acel odi cwinye i kom lawote, kun wutimo kica ki luwotwu i kinwu kekenwu pi balwu. Ka ŋat mo i kinwu tye ki lok mo i kom lawote, timo kica pi bal myero obed tye macalo Rwot bene ceŋ otimowu kica. 14Ento makato magi ducu, myero wubed kun wupoŋ ki mar. Pien mar keken aye tweyo jami ducu, ribogi kacel ma cobo bene maber licwic. 15Wuwek kuc pa Kricito ma yam olwoŋowu i kom acel aye olo cwinywu, ka wek doŋ wubed jo ma miyo pwoc kare ducu. 16-Wuwek lok pa Kricito obed i iwu mulony, ka wupwonnye, kun wujukke bene kekenwu ki ryeko ducu ma Lubaŋa omiyowu. Dok bene ka wuwero jabuli, wer me pako Lubaŋa ki wer mogo mukene me dini, wuwer bot Lubaŋa ki pwoc i cwinywu. 17Gin ducu ma wutiyo, kadi ki i lok nyo i tic mogo, wutigi i nyiŋ Rwot Yecu, kun wumiyo pwoc bot Lubaŋa Won wok ki bote.\nKit me bedo kacel i kwo manyen\n18-Wun mon, wumine kenwu i te loc pa cogwu, pien meno aye gin ma myero i kin jo ma tye i Rwot. 19-Wun co bene, wumar monwu, pe wubed ki gero i komgi. 20-Wun litino, wuwiny lunyodowu i lok ducu, pien meno aye yomo cwiny Rwot. 21-Wun wego bene, pe myero wuket kolo i kom litinowu, miyo cwinygi balle woko. 22-Wun lutic, myero wuwiny luditowu me lobo man i lok ducu ki cwiny acel, pe i tic ma bwolo waŋ dano keken, kun wumito wuyom cwiny dano, ento wuti i cwiny me lworo Rwot. 23Tic mo keken ma wutiyo, wuti maber ki cwinywu ducu, macalo wutiyo bot Rwot, ento pe pi dano. 24Wuŋe ni wubilimo jami ducu ma Rwot oyubo wa con pi jone macalo bakacicgi. Wun lutic pa Rwotwa Kricito. 25-Pien latim marac mere gibicule pi gin marac ma en otimo, pien Rwot pe poko kin dano.


Wel 31 ACO85 - Rwot owaco bot Moses ni, “Doŋ icul kwor - Bible Search\nWel 30 Wel 32\nJo Icrael guculo kwor i kom jo Midian\n1Rwot owaco bot Moses ni, 2“Doŋ icul kwor pa jo Icrael i kom jo Midian; lacen doŋ ibito, idok bot lutuwu.” 3Ci Moses owaco ki lwak ni, “Wumi lumony ma gitye i kinwu gurukke ki jami lwenygi, wek gucit ka lweny i kom jo Midian, gucul kwor pa Rwot i komgi. 4Wucwal dano alip acel mua ki i kaka acel acel ma i Icrael gucit i lweny.”\n5Kit meno ginoŋo dano alip apar wiye aryo ma gurukke pi lweny mua ki i lwak doggola mapol mada ma i Icrael, dano alip acel mua ki i kaka acel acel. 6Moses ocwalogi woko ka lweny, kacel ki Finekaci wod pa ajwaka Eleajar ma omako jami maleŋ pa Lubaŋa ki tum me goyo oduru. 7Gulwenyo i kom jo Midian macalo Rwot ociko ki Moses, ci guneko co megi ducu. 8Luker abic pa jo Midian onoŋo tye i kin dano ma ginekogi; nyiŋgi Evi, Rekem, Jur, Kur ki Reba. Dok guneko Balaam wod pa Beor bene ki pala lucwan.\n9Jo Icrael guyako mon ki litino pa jo Midian, gutero woko; dok gumayo limgi makwo madito ki matino ducu, ki jamigi ducu. 10Gaŋigi ducu i kabedo mapatpat ma gin gibedo iye, ki gonygi ducu, guwaŋo woko ki mac, 11ci gutero jami ducu ma guyako nyo gumayo, dano wa ki lee-gu, gucito kwede, 12gukelo bot Moses ki ajwaka Eleajar ki bot lwak jo Icrael, i gonygi ma i lobo aroo me Moab i ŋet Jordan, ma cok ki Jeriko.\nLonyo jami ma giyako\n13Moses ki ajwaka Eleajar ki lutel wi lwak ducu gucito woko ka rwatte kwedgi i ŋe gony. 14Ci kiniga omako Moses i kom ludito me mony, i kom lulo dano alip ki lulo dano miya ma gudwogo ki ka tero dano i mony. 15Moses owaco botgi ni, “Man wuweko mon ducu gudoŋ makwo piŋo? 16-Nen, mon-ni aye yam gulubo tam pa Balaam ci gumiyo jo Icrael guŋayo waŋ Rwot i lok i kom jok Peor ca, mumiyo two gemo opoto i kom lwak pa Rwot. 17Kombeddi doŋ wunek litino co woko ducu ma i kin litinogi, dok wunek mon ducu ma doŋ otyeko ŋene ki co. 18Ento litino anyira ducu ma peya gubuto ki co wugwokgi makwo gubed mewu. 19Koŋ wubut woko i ne gony pi nino abiro. Jo ducu ma i kinwu ma guneko dano, ki jo ducu ma gugudo kom dano muto myero wulonnye kekenwu, kacel ki dano ma wuyakogi, i nino me adekke ki i nino me abirone. 20Wulony boŋŋi aruka ducu, gin ducu ma gitiyo ki laa, nyo ma gicweyo ki yer dyegi, ki jami ducu ma gitiyo ki bao nyo ki yat.”\n21Ajwaka Eleajar owaco bot lulweny ma onoŋo gucito i mony ni, “Man aye cik ma giketo, ma yam Rwot ociko ki Moses: 22Jami ma obedo jabu, nyo ryal, nyo mola, nyo nyonyo, nyo koc, nyo racac keken, 23gin ducu ma mac pe balo, wubimiyo wok kato ki i mac ci bilony woko. Ento kadi bed kumeno, pud dok gibilonyo ki pii me lwoko kwer; ci gin ducu ma mac balo woko wubimiyo wok kato ki i pii. 24Myero wulwok bonniwu i nino me abirone, ci doŋ wubibedo ma wulony; ka lacen wubibino i gony.”\nPoko jami ma giyako i mony\n25Rwot owaco ki Moses ni, 26“Doŋ ikwan wel jami ma giyako ki i mony, dano ki lee bene; wukwan ki ajwaka Eleajar ki ludito kaka ma i ot pa kwarogi ma i kin lwak. 27Ci ipok jami ma giyako i mony i dul aryo, tuŋ cel pi lulweny ma gucito i mony, tuŋ cel pi lwak ducu. 28Dok ijog ajog pa Rwot ki bot lulweny ma gucito i mony kun ikwanyo acel i kom miya abic ki i kom dano, ki twoni, ki kana, ki romi ki dyegi. 29Kwany ki i kom nucu ma megi, ci imi bot ajwaka Eleajar obed gityer bot Rwot. 30I kom nucu ma tuŋ bot jo Icrael ibikwanyo iye acel i kom pyerabic ki kom dano, ki twoni, ki kana, ki romi nyo dyegi, ki i kom lim makwo ducu, ci imi bot Lulevi ma gigwoko kema pa Rwot.” 31Ci Moses ki Eleajar gutiyo kit ma Rwot ociko ki Moses.\n32Jami ma lulweny guyako, ma odoŋ, onoŋo obedo romi alip miya abicel ki pyerabiro wiye abic, 33dyaŋi alip pyerabiro wiye aryo, 34kana alip pyerabicel wiye acel, 35ki dano alip pyeradek wiye aryo ma gin ducu aye anyira ma peya gubuto ki co. 36Nucune ma gipoko bot jo ma gucito i mony obedo romi alip miya adek ki pyeradek wiye abiro, ki miya abic; 37romi ma gijogo pi Rwot guromo miya abicel ki pyerabiro wiye abic. 38Dyaŋi guromo alip pyeradek wiye abicel; dyaŋi ma gijogo pi Rwot guromo pyerabiro wiye aryo. 39Kana gubedo alip pyeradek, ki miya abic; gin ma gijogo pi Rwot guromo pyerabicel wiye acel. 40Dano guromo alip apar wiye abicel; dano ma gijogo pi Rwot guromo pyeradek wiye aryo. 41Moses omiyo dul ma gijogo me gityer pa Rwot bot ajwaka Eleajar, macalo Rwot ocike.\n42Nucu ma gipoko ki jo Icrael, ma Moses opoko pat ki maca pa jo ma yam gucito i mony, 43wek obed pi lwak, obedo romi alip miya adek ki pyeradek wiye abiro, ki miya abic, 44dyaŋi alip pyeradek wiye abicel, 45kana alip pyeradek, ki miya abic, 46ki dano alip apar wiye abice! 47I kom nucu man ma obedo pi lwak Moses okwanyo iye acel ki i kom pyerabic, i kom dano ki i kom lee, ci omiyogi bot Lulevi ma gigwoko kema pa Rwot, macalo Rwot ocike kwede.\n48Ka doŋ ludito ma giloyo lumony ducu, lulo dano alip ki lulo dano miya, gubino bot Moses. 49Guwacci, “Wan luticci watyeko kwano Wel lumony ma gitye i te locwa, ci onen ni pe tye dano acel mo ma orwenyo ki i kingi. 50Ci doŋ wakelo gityerwa bot Rwot, gin ma dano acel acel onoŋo i lweny, jami me jabu, mola bad, atego ŋut ciŋ, agit ciŋ ki tiko ŋut, pi kwanyo bal ki i komwa i nyim Rwot.” 51Moses ki ajwaka Eleajar gugamo jabu meno ki botgi; gin ducu obedo jami me deyo kom ma gitiyo ki diro 52Jabu ducu ma lulo dano alip ki lulo dano miya gutyero bot Rwot pekke oromo makato ratili miya aŋwen. 53Onoŋo lulweny ducu guyako jami, ŋat acel acel pire kene. 54Moses ki ajwaka gugamo jabu ki bot ludito wi mony, gutero i kema me rwatte obed gin me poyo wi Rwot i kom jo Icrael.


Bed Lawiny Calo Nua, Daniel ki Yubu Dok Ilub Lanengi me Niye | Pwony me Anyama\nWi Lubele—Me Akwana i Kacokke | Febuari 2018\nBed Lawiny Calo Nua, Daniel ki Yubu Dok Ilub Lanengi me Niye\n‘Nua, Daniel, ki Yubu onongo gibilaro kwogi kengi pi kitgi matir.’—EJEKIEL 14:14.\nWER: 120, 54\nI YO MENE MA IN IBITUTE KWEDE ME LUBO LANEN ME NIYE PA . . .\n1, 2. (a) Pingo kwano lok i kom Nua, Daniel, ki Yubu cuko cwinywa? (b) Ngo ma onongo tye ka timme i kare ma Ejekiel ocoyo lok ma tye i Ejekiel 14:14?\nTIKA itye ka wok ki i kwo matek pi two, can lim nyo kece itye i aunauna magwar? Tika i cawa mukene tek me bedo ki yomcwiny i ticci pi Jehovah? Ka iwinyo kumeno, ci myero ikwed lok i kom Nua, Daniel, ki dong Yubu pien twero cuko cwinyi. Co magi onongo gitye ki roc dok gukato ki i atematema ma wawok ki iye i kare-ni. I kine mukene kwogi bene onongo tye ka mading. Ento pud gugwoko gennegi dok Jehovah onenogi calo jo ma luwiny dok ma gitye ki niye.—Kwan Ejekiel 14:12-14.\n2 Ejekiel ocoyo wang ginacoya ma pwony man jenge iye ki i Babilon i mwaka 612 ma peya kinywalo Kricito. * (Nen lok ma tye i tere piny.) (Ejekiel 1:1; 8:1) Meno onongo pe bor ki kare ma kituro Jerucalem iye i mwaka 607. Jo manok keken aye onongo gitye lugen dok luwiny calo Nua, Daniel ki Yubu i kare meno i Jerucalem dok gubwot i kare ma kituro Jerucalem. (Ejekiel 9:1-5) Jeremia, Baruk, Ebedmelek, ki jo me kaka pa Rekab gubedo i kin jo magi.\n3 I kare-ni bene, jo ma Jehovah nenogi ni kitgi atir keken calo Nua, Daniel ki Yubu aye ma gibibwot ki i agikki me lobo man marac-ci. (Niyabo 7:9, 14) Pi meno kong dong wapwonyu pingo Jehovah otiyo ki co adek magi macalo labol pa jo ma gutiyo jami matir i wange. Wabinyamo (1) ariya ma ngat acel acel i kingi owok ki iye ki dong (2) kit ma watwero lubo kwede lanengi me niye ki bedo lawiny.\nNUA OBEDO LAGEN DOK LAWINY PI MWAKI MAKATO 900!\n4, 5. Ariya ango ma Nua owok ki iye, dok ngo ma cungo wii i kome?\n4 Ariya mene ma Nua owok ki iye? I kare ma Enoka, kwaro pa Nua pud tye i lobo dano onongo dong kitgi raco adada. Onongo giloko ‘lok maraco’ i kom Jehovah. (Juda 14, 15) Tim me gero onya omedde ameda i lobo. I kare pa Nua, lobo onongo dong “opong ki bwami.” Lumalaika maraco guruko kom pa dano ci gucako kwanyo anyira pa dano me doko mongi. Lutinogi onongo giger dok gimaro tim bwami adada. (Acakki 6:2-4, 11, 12) Ento dano ducu onongo gineno ni Nua dok kite pat adada. Baibul waco ni, “Nua aye onongo yomo cwiny Rwot” Jehovah. Kadi bedo ni jo ma guromo ka ngete onongo gitimo jami maraco ento en otimo jami matir. “Nua obedo ka wot kacel ki Lubanga.”—Acakki 6:8, 9.\n5 Lok magi tittiwa gin ango i kom Nua? Mukwongo, kong itam i kom kare ma Nua otero me tic pi Jehovah ki cwinye ducu i lobo meno ma opong ki tim marac ma peya Pii Aluka ocakke. Pe obedo pi mwaka 70 nyo 80 keken ento pi mwaki ma romo 600 kulu! (Acakki 7:11) Me aryo, wi opo ni onongo kacokke pe i kare meno me miye kony ki cuko cwinye calo i kare-ni. Nen calo kadi wa omegine ki lumegine pe bene gukonye matwal. *—Nen lok ma tye i tere piny.\n6. Nua onyuto tekcwiny nining?\n6 Nua pe otamo mere ni bedo ngat ma kite ber keken romo. En otito pi niyene i kom Jehovah ki tekcwiny bot jo mukene. Baibul lwonge ni “latit lok me kit ma atir.” (2 Petero 2:5) Lakwena Paulo oloko i kom Nua ni: “Niyene-nu omiyo kop oloyo lobo.” (Jo Ibru 11:7) Labongo akalakala dano gubedo ka nyware kun giloko marac i kome dok gutemme me jukke woko. Twero bedo ni gumiye bura ni gibiwane. Ento Nua pe obedo ki lworo mo keken. (Carolok 29:25) Ma ka meno, en onongo tye ki niye, pi meno Jehovah omine tekcwiny. Dok bene i kare-ni en miyo tekcwiny bot luticce ma lugen.\n7. Ariya ango ma Nua okemme kwede i kare ma tye ka yubo yeya?\n7 Nua onongo dong obedo lagen pi mwaki ma romo 500 i kare ma Jehovah owacce ni oyub yeya madit. Onongo kibitic kwede me laro jo mogo ki lee ki i Pii Aluka. (Acakki 5:32; 6:14) Yubo yeya man onongo nen calo tic matek adada bot Nua. En onongo ngeyo ni dano mukene gibinyere kun giweko kwone bedo tek. Ento Nua onongo tye ki niye dok obedo lawiny bot Jehovah. “Ocobo [jami] ducu macalo Lubanga ocike.”—Acakki 6:22.\n8. Nua obedo ki gen ni Jehovah bimiyo jami ma mitte pi jo me ode nining?\n8 Nua onongo dok tye ki ariya mukene. En onongo myero omi jami ma mitte bot dakone ki lutinone. Ma peya pii Aluka ocakke, dano onongo myero guti matek wek cam obed tye. Nua bene otiyo matek. (Acakki 5:28, 29) Ento, en pe oweko par pi nongo jami ma mitte pi jo me ode odoko gin ma pire tek loyo. Tic pi Jehovah aye onongo obedo gin ma pire tek loyo i kwone. Kadi bed ni Nua olungo wiye i tic me yubo yeya pi mwaki 40 nyo 50, ento pud ogwoko watte ki Jehovah. Dok en ogwoko watte ki Jehovah pi mwaki 350 i nge Pii Aluka. (Acakki 9:28) Nua owekiwa lanen maber kit ma watwero bedo kwede luwiny ki dok kit me bedo ki niye matek!\n9, 10. (a) Watwero lubo lanen me niye kun wabedo luwiny calo Nua nining? (b) Gin ango ma itwero bedo labongo akalakala iye ka imoko tammi me lubo cik pa Lubanga?\n9 Watwero lubo lanen me niye kun wabedo luwiny calo Nua nining? Watimo man ka wacwako tam pa Jehovah madok i kom gin matir, ka pe wadonyo i tim me lobo pa Catan-ni, ki dok ka waketo tic pi Jehovah mukwongo i kwowa. (Matayo 6:33; Jon 15:19) Ki lok ada, pi tyen lok magi oweko dano me lobo-ni pe gimarowa. Me labolle, pien wamoko tamwa me lubo cik pa Lubanga madok i kom buto ki nyom, dano gitwero cako loko lok marac i komwa i wi yamo. (Kwan Malaki 3:17, 18.) Calo Nua, pe walworo dano. Walworo Jehovah, meno aye oweko wamito bedo luwiny bote wek pe wacwer cwinye. Wangeyo ni En keken aye ma twero miniwa kwo ma pe tum.—Luka 12:4, 5.\n10 Penye ni: ‘Tika abitimo jami matir i wang Lubanga kadi bed ni jo mukene ginywara nyo gicaya? Tika ageno ni Jehovah twero miyo jami ma mitte pi jo me oda kadi bed ni yenyo yo me kwo tek?’ Ka igeno Jehovah dok itye lawiny calo Nua, ci bed labongo akalakala ni Jehovah bigwokki.—Jo Pilipi 4:6, 7.\nDANIEL OBEDO LAGEN DOK LAWINY KADI BED NI ONONGO KWO I BOMA MA JONE KITGI RACO\n11. Ariya ango ma Daniel ki luwote adek guwok ki iye i Babilon? (Nen cal ma tye i pot karatac 3.)\n11 Ariya mene ma Daniel owok ki iye? Kitero Daniel me kwo calo opii i Babilon, boma ma onongo opong ki lubange me goba ki tim tyet. Jo ma kunnu onongo gidag dok gingalo Lujudaya adada kacel ki Lubangagi, Jehovah. (Jabuli 137:1, 3) Man nen calo ocwero cwiny Daniel ki Lujudaya mukene ma gimaro Jehovah! Medo i kom meno, dano mapol onongo gitye ka kiyo Daniel kacel ki luwote adek Anania, Micael, ki Ajaria pien onongo kibipwonyogi me tic pi kabaka me Babilon. Onongo kimito ni gucam cam pa kabaka, ma i kine onongo tye cam mogo ma Jehovah pe mito ni jone gucam. Ento Daniel omoko tamme “pe me camo gin me kwer me cam mabeco pa kabaka-ni.”—Daniel 1:5-8, 14-17.\n12. (a) Daniel onongo kite tye nining? (b) Jehovah onongo neno Daniel nining?\n12 Daniel onongo dok tye ki ariya mukene, ma i acakkine onongo nen calo gin mayot. En onongo obedo ngat ma kwiri dok pi meno kabaka omine mot me tic mo ma pire tek. (Daniel 1:19, 20) Kadi bed kit meno, Daniel pe odongo cwiny me awaka nyo bedo ki tam ni tamme kare ducu nongo tye atir. En obedo ngat ma mwol adada. En owaco ni jami magi ducu otwere pi teko pa Jehovah. (Daniel 2:30) Tam kong: Jehovah oloko i kom Daniel ni obedo lanen maber me aluba calo Nua gin ki Yubu. I kare meno, Nua gin ki Yubu onongo dong gutiyo pi Jehovah ki cwinygi ducu nio wa i togi ento Daniel onongo pud awobi matidi. Jehovah onongo geno Daniel adada! Ki lok ada, Daniel obedo lagen dok lawiny bot Lubanga pi kwone ducu. I kare ma Daniel onongo cok o mwaka 100, lamalaika pa Lubanga owaco lok man mamwonya bote ni: “Daniel, in dano ma gimaro adada.”—Daniel 10:11.\n13. Tyen lok ango ma nen calo oweko Jehovah okonyo Daniel me doko ngat tye ki rwom madit?\n13 Daniel odoko dano ma pire tek adada i Ker me Babilon ki dok lacen i Ker me Media ki Percia pien Jehovah obedo ka mine cwak. (Daniel 1:21; 6:1, 2) Twero bedo ni Jehovah oweko Daniel odoko dano ma tye ki rwom madit wek okony jo pa Lubanga, kit macalo Yucepu otimo kwede i Ejipt ki dok Esta gin ki Mordekai i Percia. * (Nen lok ma tye i tere piny.) (Daniel 2:48) Tika itwero goyo kit ma Ejekiel ki Lujudaya mukene ma onongo gitye i opii guwinyo kwede me neno kit ma Jehovah otiyo ki Daniel me konyogi? Man twero bedo ni ocuko cwinygi adada!\nWabedo jo ma pigi tek bot Jehovah ka wagwoko gennewa (Nen paragraf 14, 15)\n14, 15. (a) Kwowa i kare-ni rom ki pa Daniel nining? (b) Gin ango ma lunyodo i kare-ni gitwero pwonyone ki bot lunyodo pa Daniel?\n14 Watwero lubo lanen me niye kun wabedo luwiny calo Daniel nining? I kare-ni lobo opong ki tim carocaro kacel ki woro me goba. Babilon Madit ma obedo dini goba ducu me lobo-man ma Baibul lwongo ni “kabedo pa jogi” dong onyweno wi dano mapol ki woro me goba. (Niyabo 18:2) Ento wan watye calo wele i lobo man. Pi meno, jo mapol gineno ni wan dok wapat ki jo mukene, ci man weko gitwero nywarowa. (Marako 13:13) Kadi bed kit meno, calo Daniel, wan ducu myero wamedde ki nyiko cok bot Jehovah Lubangawa. Ka wabedo jo mamwol, luwiny, kun wageno Jehovah ci en binenowa calo jo ma pigi tek bote.—Aggai 2:7.\n15 Lunyodo gitwero nongo pwony ma pire tek adada ki bot lunyodo pa Daniel. I kare ma Daniel pud latin matidi i lobo Juda, pol pa jo ma onongo gurume onongo jo maraco. Kadi bed kit meno, en odongo ma maro Jehovah adada. Tika man otimme pire kene? Pe. Lunyodone nen calo gupwonye lok i kom Jehovah. (Carolok 22:6) Kadi wa nying Daniel ma gonye ni “Lubanga aye Langolkopa” nyuto ni lunyodone onongo gimaro Jehovah. Pi meno, lunyodo, myero wudi cwinywu ka wupwonyo lutinowu ki lok i kom Jehovah. Pe wuol woko. (Jo Epeco 6:4) Wuleg kacel kwedgi. Wuleg pigi. Wutute matek me pwonyogi me maro jami ma Jehovah waco ni ber, ci en bigoyo laane i komwu.—Jabuli 37:5.\nYUBU OBEDO LAGEN DOK LAWINY KADI BED NI ONONGO EN LALONYO NYO LACAN\n16, 17. Ariya mapatpat ango ma Yubu owok ki iye?\n16 Ariya mene ma Yubu owok ki iye? Alokaloka madit otimme i kwo pa Yubu. Mukwongo, Yubu aye onongo “dano madit makato jo ducu ma yo tung wokceng.” (Yubu 1:3) En onongo olony adada, jo mapol onongo gingeye dok giwore matek. (Yubu 29:7-16) Kadi bed kumeno, Yubu onongo pe tamo ni en dok eber makato jo mukene nyo ni pe emito Lubanga i kwone. Wangeyo man pien Jehovah olwonge ni “laticca” dok oloko i kome ni: “Dano ma cwinye atir, ma lworo Lubanga, dok dag tim marac.”—Yubu 1:8.\n17 Cutcut, kwo pa Yubu olokke adada. En orwenyo jamine ducu, dok cwinye otur ma onongo mito ni eto woko. I kare-ni, wangeyo ni Catan aye ma okelo peko magi ducu i kom Yubu. En owaco ni Yubu tiyo pi Jehovah pi rwot ineka keken. (Kwan Yubu 1:9, 10.) Jehovah pe otero adot man calo gin me tuku. Gin ango ma onongo en twero timone me nyuto ni Catan lagoba? En omiyo kare ki Yubu me nyuto genene ki dok nyuto ni etiyo pi Jehovah pi mar.\n18. (a) Ngo ma yomo cwinyi i kom Yubu? (b) Gin ango ma wapwonyo i kom Jehovah ma lubbe ki kit ma en otero ki Yubu?\n18 Catan obedo ka keto can i kom Yubu teretere dok oweko Yubu oneno calo Lubanga aye ma onongo tye ka timone. (Yubu 1:13-21) Lacen co adek ma onongo gitimme ni gibedo lurem Yubu guloko lok maraco bot Yubu. Guwaco ni Yubu onongo obedo ngat marac dok Lubanga tye ka pwodde pi balle. (Yubu 2:11; 22:1, 5-10) Yubu pud ogwoko genene kadi bed ni en okato ki i kwo matek. Lok ada tye ni Yubu bene i kine mogo oloko lok me mingo. (Yubu 6:1-3) Ento Jehovah oniang ni Yubu onongo oloko jami magi pien cwinye otur. Jehovah oniang ni Yubu pe okwere kadi bed ni Catan obedo ka yeto ki unu Yubu kare ki kare. Ma dong can magi ogik, Jehovah odwoko jami ducu ma onongo Yubu tye kwede dok ododo kiryo kulu ki bene omedde mwaka 140. (Yakobo 5:11) Yubu pud omedde ki tic pi Jehovah ki cwinye ducu. Wangeyo man nining? Pien Ejekiel 14:14, ma en aye ginacoyawa ma pwony man jenge iye kicoyo mwaki miya mapol i nge to pa Yubu.\n19, 20. (a) Watwero lubo lanen me niye kun wabedo luwiny calo Yubu nining? (b) Watwero nyuto cwiny me kica calo Jehovah bot jo mukene nining?\n19 Watwero lubo lanen me niye kun wabedo luwiny calo Yubu nining? Kadi bed watye i kwo maber nyo marac, Jehovah aye myero obed Ngat ma pire tek loyo i kwowa. Wamito ni wagene dok wawinye ki cwinywa ducu. Ki lok ada, watye ki tyen lok mapol makato Yubu ma weko wabedo luwiny. Tam kong i kom gin ma wangeyo i kare-ni. Wangeyo jami mapol i kom Catan kacel ki dirone. (2 Jo Korint 2:11) Pien watye ki Baibul, tutwalle buk pa Yubu oweko wangeyo gin mumiyo Lubanga oye ni dano kong guden can. Ki i lok pa Daniel, wangeyo ni Ker pa Lubanga obedo gamente ma tye ada ma Yecu Kricito aye obedo lalocce. (Daniel 7:13, 14) Dok wangeyo ni Ker man cokcok-ki biloyo wi lobo ducu ci giko deno can woko.\n20 Jami ma gutimme i kom Yubu bene pwonyowa me nyuto mar ka utmegiwa gitye ka deno can. Calo Yubu, gin bene gitwero waco jami me mingo. (Latitlok 7:7) Ento pe myero watam marac nyo wakok i komgi ni gutimo gin marac. Ma ka meno, myero watemme me bedo ki niango i komgi. Ka watimo meno, ci wabibedo calo Wonwa Jehovah, ma lamar ki dok lakica-ni.—Jabuli 103:8.\nJEHOVAH ‘BIMIYOWU TEKO’\n21. Lok ma tye i 1 Petero 5:10 poyo wiwa i kom kwo ma Nua, Daniel ki Yubu guwok ki iye nining?\n21 Nua, Daniel ki Yubu ducu gukwo i kare mapatpat dok guwok ki i kwo mapatpat. Ento gin ducu guciro ariya ma onongo gitye ka kato ki iye. Kwo ma guwok ki iye poyo wiwa i kom gin ma lakwena Petero owaco ni: ‘Ka dong wuneno can pi kare manok, Lubanga lami kica ducu bimiyowu teko, dok bimiyo wucung matek liking.’—1 Petero 5:10.\n22. Gin ango ma wabipwonyo i pwony ma lubo man?\n22 Lok ma tye i 1 Petero 5:10 bene gudowa i kare-ni. Jehovah cuko cwinywa ni ebiweko luticce gicung matek liking. Wan ducu wamito ni Jehovah ominiwa teko, dok wamito ni wacung matek liking kun wagwoko genewa bote. Meno aye gin mumiyo myero walub lanen me niye pa Nua, Daniel ki dong Yubu kun wabedo luwiny calo gin. I pwony ma lubo man, wabipwonyo ni co magi gugwoko gennegi bot Jehovah pien onongo gingeye maber adada. Ki lok ada, gin ‘guniang jami ducu’ ma onongo en mito ni gutim. (Carolok 28:5) Dok wan bene watwero timo kit meno.\n^ para. 2 Kitero Ejekiel i Babilon i mwaka 617 ma peya kinywalo Kricito. En ocoyo lok ma tye i Ejekiel 8:1–19:14 i “mwaka me abicel” lacen ma kitere i Babilon, meno obedo i mwaka 612.\n^ para. 5 Lamek won Nua obedo ki niye matek i kom Lubanga dok oto mwaka abic ma peya pii Aluka ocakke. Ka omegi Nua, lumegine ki dong megigi, onongo pud gitye kwo ma Pii Aluka ocakke ci gin ducu guto woko.\n^ para. 13 Twero bedo bene ni Jehovah otimo kit meno pi Anania, Micael, ki Ajaria wek gukony Lujudaya.—Daniel 2:49.\nLub lanen me niye pa Nua, Daniel ki dong Yubu dok ibed lawiny calo gin: Tute me bedo ki niye kun ibedo lawiny bot Jehovah calo gin\nTika Ingeyo Jehovah Calo Nua, Daniel, ki Yubu?\nTyen Lokke Ngo ka Kiwacci Ngat Moni Lubo Tela pa Cwiny pa Lubanga?\nMedde ki Dongo i Yo me Cwiny!\nYomcwiny—Kit ma Wanongo ki Bot Lubanga\nText Yero Bukke me kompiuta me akwanya WI LUBELE—ME AKWANA I KACOKKE Febuari 2018\nWI LUBELE—ME AKWANA I KACOKKE Febuari 2018


Tito 3 ACO85 - Po wigi ducu me mine kengi i te loc pa - Bible Search\nTito 2 Pilemon 1\nWumine i tiyo tic mabeco\n1Po wigi ducu me mine kengi i te loc pa luloc, ki wegi twer, me bedo ki winy, ki me yubbe pi tiyo tic mo maber ducu. 2Guwek loko lok marac i kom ŋat mo, guwek da, gubed jo ma lukica, lunyut woro bot dano ducu i kare ducu. 3Pien wan kikomwa yam koŋ wabedo lumiŋ, jo ma pe luwiny; yam warwenyo woko ata, wabedo opii pa mitiwa ki jami mapatpat ma yomo cwinywa. Wabalo karewa i raccwiny ki mone, dano gukwerowa, ki wan onoŋo wadagge kekenwa. 4Ento i kare ma ber ki mar me kica pa Lubaŋa Lalarwa onen, 5en olarowa woko cut, pe pi tic mo ma wan watiyo i kit ma atir, ento pi kicane gire. Olarowa ki pii ma olwokowa me nywalle tyen me aryo ki me doko jo manyen pi Cwiny Maleŋ, 6ma yam en oonyo i komwa madwoŋ i Lalarwa Yecu Kricito, 7wek doŋ gikwanwa ni kitwa atir pi kicane, wek omi wanoŋ kwo ma pe tum ma genwa tye iye. 8Lok man lok ada.\nAmito wucuŋ matek i kom lok magi, wek jo ma doŋ guye Lubaŋa gubed ki tam me mine me tiyo tic mogo mabeco; meno aye ber, dok bedo me kony bot jo ducu. 9Kwer pyem mogo me miŋimiŋo, lok i kom nyiŋ kwaro, daa ki laro lok i kom cik; magi ducu pe konyo, dok tyen lokke pe. 10Dano ma kelo apokapoka ka doŋ iciko kicel nyo kiryo kwe, weke woko matwal, pe dok iribbe kwede, 11kun iŋeyo ni, kodi dano-nu doŋ oŋak woko, dok obalo, ki doŋ oŋolo kop woko i kome kene.\nCik me agikki\n12-Ka abioro Artema nyo Tukiko boti, ket tek ibin bota i Nikopoli, pien doŋ atyeko moko tamma me bedo kunnu i kare me koyo. 13-Ket tek me konyo Jena ma en dano ma ŋeyo cik, gin ki Apolo, i wotgi, nen ni gin mo pe orem botgi. 14Danowa bene myero gummine kengi i tic mabeco wek gubed ki yo me konyo luwotgi ma can mo odiyo; pe gubed macalo yat ma pe nyak.\n15Jo ducu ma gitye kacel kweda kany gumoti. Mot jo ma marowa i niye.\nKica pa Lubaŋa obed kwedwu ducu.